Farawahida Tidak Rancang Anak Awal & Pilih Jepun Untuk Bulan Madu

Penyanyi Farawahida, sebelum ini telah selamat diijabkabulkan bersama jejaka pilihannya di Taiping, Perak pada akhir tahun lepas dan pada malam ini, pula merupakan majlis resepsi yang diadakan di Dewan Endah, Shah Alam.

Bertemu pasangan mempelai ini, Farawahida memberitahu bahawa dia tidak merancang untuk mendapatkan zuriat yang awal tetapi tidak menolak sekiranya dikurniakan dalam jangka masa yang terdekat ini memandangkan usianya yang hampir mencecah 29 tahun.

“Saya bersyukur sekiranya dikurniakan zuriat dalam jangka masa yang terdekat & memandangkan usia saya sudah mencecah 29 tahun, tetapi ini semua rezeki dan saya berharap saya mendapat rezeki itu,” ujarnya yang kelihatan berseri-seri itu.

Dia turut memberitahu bahawa suaminya merancang untuk berbulan madu hanyalah di sekitar Malaysia sahaja dan ada juga merancang untuk ke Jepun suatu hari nanti.

“Berbulan madu mengikut kata suami saya dia mahu berjalan-jalan di sekitar Malaysia seperti di pulau-pulau Malaysia yang cantik. Selain itu, kami juga akan ke Jepun selepas selesai sahaja musim sejuk InshaAllah,” katanya.

Farawahida turut menjelaskan bahawa suaminya tidak menghalang dirinya untuk menyanyi dan sebagainya, asalkan tahu batas-batas sebagai seorang isteri.

“Alhamdulillah suami tak pernah halang saya dari menyanyi dan cukup untuk saya tahu mengenai batas-batas sebagai seorang isteri dan tahu untuk menjaga maruah isteri,” katanya mengakhiri perbualan. (rtky/hfz)


Aiman Hakim Mengaku Sudah Setahun Bercinta Dengan Nur Fathia

Akhirnya, ada juga kenyataan yang timbul dari mulut salah seorang mereka yang mengesahkan bahawa hubungan mereka selama ini lebih dari sekadar kawan biasa. Ya, kami bercakap tentang Aiman Hakim Redza & Nur Fathia Latiff.

Bercakap kepada mStar Online, Aiman Hakim mengakui yang mempunyai hubungan istimewa dengan aktres Nur Fathia sejak setahun lalu & dengan hubungan istimewa, pastinya status mereka adalah sidang bercinta. Bukan?

#THROWBACK: Nur Fathia Dan Aiman Hakim Ridza Berpeluk Sakan Di KLIA?

“Benar hubungan kami sedang serius sejak setahun lalu dan sebelum ini saya mengelak menjawab pertanyaan itu kerana beranggapan ia tidak manis untuk diperkatakan secara terbuka”

“Percaya atau tidak saya ini seorang yang sangat konservatif dan tradisional apabila berbicara perkara sebegini,” ujar Aiman Hakim.

Bercakap tentang alasan mengapa merahsiakan hubungan mereka, Aiman Hakim berkata yang beliau bimbang dengan kata kata negatif yang bakal dilemparkan orang ramai tentang hubungan mereka berdua yang mungkin boleh menyakitkan hati keluarga masing masing.

Namun, dalam laporan sama tiada kenyataan dari mulut Nur Fathia tentang perkara ini. Bayangkan betapa seronoknya dunia hiburan jika Nur Fathia berikan kenyataan yang berbeza.

Oh ya, mereka berdua terlibat menjayakan teater Bidasari di Panggung Sari, Istana Budaya yang akan dipentaskan pada 10 hingga 17 Februari ini. Whatever. Bercinta rupanya. (rtky/m)


Gambar Ashraf Muslim Dan Kedua Dua Isteri Dapat Perhatian Ramai

Dalam tempoh 72 jam ini, keluarga kecil Ashraf Muslim kembali menerima perhatian ramai bermula dengan isu isteri keduanya yang berkongsi gambar perut hamil di Instagram

Awal petang tadi, Ashraf Muslim menerusi akaun Facebook beliau memuatnaik beberapa keping gambar menunjukkan kehadiran kedua dua isterinya ke lapangan terbang untuk menghantar dirinya (?) yang bakal menunaikan umrah.

Lebih menarik, buat pertama kali Ashraf Muslim sudi untuk mengambil gambar bersama kedua dua isterinya untuk tatapan ramai dan tindakan ini menarik perhatian para peminat yang melihat.

“Saya akan bertolak ke Tanah Suci sebentar lagi. Syukur bila mendapat sokongan dari kedua-dua isteriku yg kusayangi. Saya sayang kamu berdua. Doakan kita semua bahagia dan juga keluarga kita menjadi bertambah erat. Allah akan sentiasa bersama kita,” tulis Ashraf Muslim.

Rata rata peminat yang meninggalkan komen berkata mereka lega dengan perkembangan positif rumahtangga Ashraf Muslim selain memuji kedua dua isterinya yang tidak menimbulkan drama walaupun berkongsi kasih sayang suami. Berikut gambar untuk tatapan anda. (rtky/m)


Fakta Hiburan Yang Perlu Anda Tahu Sebelum Masuk Pejabat Hari Ini (N.496)

VIDEO HARI INI: Secara literal, mungkin kita yang dewasa ini tidak pernah takut dengan bayang bayang sendiri namun kompilasi video ini menunjukkan pelbagai reaksi kanak kanak terhadap bayang bayang mereka. Kalau refleksi cermin bagaimana?

Nampaknya pasangan magis filem The Wolf of Wall Street, Leonardo DiCaprio dan Jonah Hill akan kembali bersatu untuk sebuah filem adaptasi sebuah artikel di Vanity Fair pada tahun 1997 berjudul The Ballad Of Richard Jewell. – Just Jared

CNBlue menerusi syarikat pengurusan mereka FNC Entertainment mengumumkan yang mereka bakal kembali Februari ini dengan sebuah album mini kelima di mana memuatkan lagu ciptaan mereka sendiri. Anda teruja? – Soompi

Selepas meninggal dunia akibat kemalangan jalan raya, Paul Walker menerusi satu wasiat yang ditinggalkan telah mewariskan kesemua harta bernilai US$25 juta kepada anak perempuan beliau, Meadow yang berusia 15 tahun. – US Magazine

Tunang kepada Misha Omar, Firos Ezzwan Rossly berkata yang beliau tidak pernah mengambil serius akan mana mana gosip yang melanda bakal isterinya itu lebih lebih khabar yang mengatakan penyanyi itu pernah berkahwin sebelum ini. – GUA

Bekas peserta akhir American Idol, Clay Aiken telah disahkan bakal menyertai bidang politik secara serius apabila mengambil keputusan untuk bertanding di sebuah kerusi untuk kongress di North Carolina, Amerika Syarikat. – Huffington Post


Gambar: Qi Razali Bawa Nelydia Senrose Bercuti Ke London

Dengan kontroversi yang timbul kembali tentang keintiman Sharnaaz Ahmad & Nelydia Senrose — boleh kita simpulkan yang Qi Razali ini seorang kekasih yang kuat cemburunya. Satu sisi positif cemburu kerana sayang. Harapnya.

Dalam peminat hiburan masih memperkatakan tentang kenyataan Qi Razali yang masih kurang senang dengan aksi mesra kekasihnya itu dengan Sharnaaz Ahmad, beliau mempunyai cara sendiri untuk mengukuhkan hubungan cinta yang terbina.

Qi Razali dan Nelydia Senrose kini berada di kota London dipercayai untuk menikmati percutian bersama walaupun ada laporan menyebut yang mereka terbang ke sana secara berasingan. Mungkin kerana berbeza jadual kerja.

Pasangan ini juga telah pergi menonton perlawanan bola sepak pasukan Arsenal yang merupakan pasukan diminati Qi Razali ketika berada di sana. Lebih manis, Arsenal menang dalam perlawanan menentang Crystal Palace. Gambar untuk tatapan anda, enjoice! (rtky/m)


Kerana Kerja, Siti Saleha Tidak Kisah Lakon Adegan Panas

Ya, untuk menjadi seorang pelakon yang versatil pastinya seseorang itu tidak boleh memilih watak untuk dilakonkan dan ini juga menjadi pegangan Siti Saleha yang idamkan kepelbagaian dalam karier lakonannya.

Bercakap kepada Sinar Harian hari ini, Siti Saleha tidak akan terus menolak jika diberikan watak yang memerlukan dirinya melakonkan adegan panas walaupun tahu ianya boleh mencipta kontroversi & kurang disenangi keluarga.

“Saya tidak kisah jika terima tawaran aksi sebegitu kerana ia tuntutan kerja — namun saya akan mempertimbangkannya terlebih dahulu. Jika keterlaluan, saya akan menolaknya,” katanya.

Siti Saleha turut mendedahkan walaupun ayah beliau seorang yang bersikap terbuka, namun tetap tidak suka jika aktress ini melakukan aksi aksi berani dalam lakonan.

“Dia akan diam bila dia tidak suka dengan lakonan saya. Di situ, saya dapat tahu yang saya perlu perbaiki lakonan saya,” tambah pelakon ini yang ada merancang untuk menyambung pelajaran di England & memulakan perniagaan sendiri kelak.


Isteri Ashraf Muslim Perjelas Isu Tayang Perut Di Instagram

Sepanjang hari semalam, heboh para peminat dunia hiburan akan beberapa keping gambar yang dikongsikan isteri kedua Ashraf Muslim, Wan Sakinah yang menunjukkan perut yang sedang hamil atau baby bump di akaun Instagram beliau.

Tindakan Wan Sakinah itu mengundang pelbagai reaksi dari orang ramai dan tidak terlepas reaksi negatif yang mengatakan wanita itu sengaja menayangkan gambar perut yang seksi tanpa memikirkan kesannya kepada suami & keluarga.

Dalam status terbaru di Instagram beliau, Wan Sakinah menjelaskan yang bukan niat hatinya untuk menunjuk nunjuk atau kongsikan imej seksi namun hanya mahu berkongsi rasa teruja kerana hamil dan meminta maaf kepada semua yang tidak senang dengan tindakan beliau.

“Salam untuk sahabat, stalkers & haters. Maaf pasal gambar yangg menayangkn gambar perut saya itu. Terlalu excited tengok perut boyot, itu yang pi upload tu. Bukannya nak show off bagai. Tau, orang lain pun pregnant juga. Tapi sebelum ini, pantang naik perut sikitt pi gym la, jog la. Sit up la. Tapi now rasa lain, bila tau pregnant je, dok tunggu bila perut nak besaq”

“Lagipun orang dok kata perut saya kecik. Tapi bila hampir 7 bulan ni tiba tiba dia besaq! Tengok dalam gambar lagi nampak besaq! Tu yang saya pi upload tu. Tak rasa seksi pun, cuma excited tang perut. Tiada niat nak sakitkn hati sesiapa”

“Saya mengaku saya salah. Selain minta ampun kat Allah, minta maaf pada suami, saya juga minta maaf pada anda semua. Saya juga maafkan anda yang tak penat dok maki hamun. Tak payah la cari kat padang Masyar. Jenuh, ramai orang,” tulis Wan Sakinah. (rtky/m)


Fakta Hiburan Yang Perlu Anda Tahu Sebelum Masuk Pejabat Hari Ini (N.495)

VIDEO HARI INI: Jika semalam kita ada trailer untuk filem terbaru Spider-Man, hari ini mari tonton satu lagi trailer terbaru filem superhero dan kali ini dari geng The Avengers — Captain America: The Winter Soldier. Di pawagam April 2014. Can’t wait!

Pengacara bersama program The View, Barbara Walters mempertahankan Woody Allen daripada dakwaan mencabul anak angkatnya dengan mengatakan rakan baiknya itu seorang ayah yang penyayang dan prihatin terhadap keluarga. – USA Today

Bintang Korea yang akan turun ke Kuala Lumpur Mac ini, Rain dikhabarkan akan melancarkan lagu terbaru yang dikatakan sebagai dedikasi kepada kekasihnya, Kim Tae Hee. Awww. – Soompi

Pasaran filem kedua terbesar dunia, China mencatatkan jualan tiket paling tinggi dalam satu hari sebanyak US$41 juta pada hari pertama tahun baru Cina baru baru ini yang didorong kuat oleh tayangan filem 3D, The Monkey King. – THR

Pelakon Cristina Suzanne meluahkan rasa terkejut dan pelik dengan sebuah laporan akhbar yang mengatakan ada seorang pelakon lelaki tempatan yang kurang senang dengan kehadiran dirinya dalam industri hiburan tempatan. – mStar Online

Selepas terlibat dengan siri skandal dadah dan penahanan polis, Justin Bieber berhadapan pula dengan tindakan keras kastam Amerika Syarikat yang menggeledah kapal terbang beliau selain menahan penyanyi itu selama beberapa jam sebelum dibenarkan masuk. – TMZ


Misha Omar Pilih Mei Sebagai Tarikh Pernikahan

Dalam satu sidang media yang diadakan di Bandar Utama petang tadi, Misha Omar yang hadir bersama tunangnya Firos Ezzwan Rosly mengumumkan yang mereka bakal bernikah pada Mei 2014 nanti.

Misha Omar menjelaskan yang mereka memilih bulan Mei kerana ingin mendapatkan keberkatan bulan Rejab yang kebetulan jatuh pada bulan kelima dalam kalendar Masihi itu.

Laporan mStar Online menyebut bahawa Misha Omar mengambil keputusan untuk menjalankan majlis pernikahan & resepsi secara serentak di Kota Bahru, Kelantan dalam suasana penuh sederhana.


Anuar Zain Sudah Puas Mencari Cinta

Pada usia 44 tahun pastinya jejaka yang masih kekal kacak ini tidak dapat lari dari soalan berkaitan pasangan hidup dan dalam temubual terbaru bersama media, Anuar Zain mengakui yang beliau sudah puas mencari cinta.

Bukannya tidak pernah mencuba, Anuar Zain berkata yang beliau sebelum ini pernah berkawan rapat dan menyukai beberapa orang wanita yang dianggap sebagai istimewa dalam hidupnya namun semuanya berakhir dengan kekecewaan.

“Jadi, sekarang saya hanya berserah dengan ketentuan takdir. Sesiapa sahaja yang diketemukan selepas ini dan tertulis bahawa wanita itu jodoh saya, saya terima dengan hati yang terbuka. Doakanlah kebahagian saya dengan sesiapa sahaja yang bakal menjadi pilihan hati nanti”

“Cuma kalau mengikut kemahuan diri, saya lebih gemar berkawan terlebih dahulu dengan bakal pasangan sehidup semati saya. Tidak mahu satu perhubungan yang terburu-buru,” ujarnya.

Anuar Zain juga menambah yang beliau tidak kisah jika jodohnya diaturkan oleh keluarga namun sehingga hari ini keluarga beliau tidak memaksa dan memahami dirinya. (rtky/m)


Sharifah Sakinah Buka Pusat Fitness?

Pelakon, Sharifah Sakinah yang kini kelihatan semakin langsing dan fit telah mengadakan sesi latihan senaman di perkarangan KLCC bersama-sama peminat ketika hari yang dia tidak menghadiri sebarang penggambaran. Katanya, hobi itu adalah sekadar suka-suka tetapi nampaknya ada yang berminat untuk mengikutinya sejak beberapa minggu yang lalu.

“Sebenarnya sebelum ini saya ada jogging, dan membuat senaman aktiviti riadah yang lain di perkarangan padang yang luas di KLCC itu. Tetapi sejak kebelakangan itu, ramai pula peminat-peminat yang mengikuti apa yang saya buat di situ”

BACA: Marsha, Sharifah Sakinah Bakal Bintangi Program Realiti Ala Kim Kardashian

“Jadi saya pun tidak kisah, lagi ramai lagi bagus, tetapi saya kenakan bayaran sebanyak RM20 setiap seorang kerana ini adalah kos seperti bayaran tempat letak kereta di KLCC yang agak mahal berbanding di tempat-tempat lain. Bayaran itu rasanya amatlah berpatutan sekali kerana mereka semua dapat gift seperti t-shirt dan barangan yang lain,” katanya penuh teruja.

Minatnya dalam aktiviti senaman ini membuatkan dia lebih segar dan nampak berkeyakinan dalam setiap aktiviti yang dilakukannya. Selain itu, telatahnya yang sentiasa membuatkan orang tidak kering gusi apabila munculnya dia dalam sesebuah drama atau telemovie, dan disebabkan itu juga dia dikatakan generasi pelapis yang bakal menggantikan aktres lawak seperti Didie Alias.

“Saya masih baru lagi dalam bidang ini, kak Didie dah lama dan banyak pengalaman dalam industri berbanding saya ini. Cuma apa yang saya boleh katakan di sini bahawa saya sangat selesa berlakon dalam genre komedi kerana saya gemarkan watak sebegitu dan rasanya tidak ramai pelakon-pelakon baru seangkatan saya yang berlakon dalam watak komedi dan bagi saya inilah masa untuk saya tonjolkan diri dalam watak saya tersendiri,” katanya semasa ditemui di pelancaran Royal Slim Lishuo Magic & Royal Detox Platinum di Shah Alam. (rtky/hfz)


Apex Bergelar Bapa, Leuniey Natasha Selamat Lahirkan Bayi Perempuan

Pemain bola sepak kebangsaan, Khairul Fahmi Che Mat atau Apex hari ini selamat bergelar bapa selepas isterinya Leuniey Natasha selamat melahirkan seorang bayi perempuan sekitar jam 3.00 petang tadi di Kota Bahru, Kelantan.

Leuniey Natasha selamat melahirkan cahaya mata pertama mereka seberat 2.75 kilogram di Hospital Pakar Perdana, Kota Bahru selepas dimasukkan ke hospital itu, awal pagi tadi.

“Alhamdulillah, Leuniey dan bayi perempuan yang belum diberi nama berada dalam keadaan sihat,” ujar ibu Leuniey, Nor Laila Abu Bakar yang dihubungi Sinar Harian.

Tahniah buat Apex dan Leuniey Natasha sekeluarga atas kehadiran orang baru dalam hidup mereka, semoga menjadi penyeri hidup. (rtky/m)


Fakta Hiburan Yang Perlu Anda Tahu Sebelum Masuk Pejabat Hari Ini (N.494)

VIDEO HARI INI: Ini merupakan trailer terbaru untuk filem sekuel The Amazing Spider-Man 2 yang menampilkan Electro sebagai musuh dan filem ini akan ke pawagam sekitar Mei 2014.

Pelakon popular, Remy Ishak berkata yang beliau kini akan lebih memilih atau pun selektif terhadap filem dan drama yang bakal dilakonkan di masa hadapan sesuai dengan kematangan dirinya dalam industri hiburan. – Murai

Tampil berbogel sebagai penghias muka hadapan majalah W terbaru, Miley Cyrus berkata yang lambakan media sosial kini membuatkan semua orang mahu bertindak sebagai paparazzi dan itu sesuatu yang menakutkan. – Just Jared

Pengarah filem Hollywood, Woody Allen berkata dakwaan yang beliau melakukan gangguan seksual oleh anak angkatnya Dylan Farrow ketika berusia 7 tahun sebagai sesuatu yang memalukan selain menafikan semuanya. – BBC News

Pelakon remaja Korea berusia 13 tahun, Kim Sae Ron baru baru ini menjadi perhatian ramai selepas gambar beliau menghisap rokok dan minum minuman keras tersebar namun gadis itu menafikan perkara itu & menganggap ianya satu fitnah. – Soompi

Persembahan separuh masa Bruno Mars di perlawanan Super Bowl XLVII hujung minggu lalu mendapat reaksi positif dari ramai peminat yang terpesona dengan bakat penyanyi itu, dan tariannya oh sangat hebat. – Huffington Post


Filem Minggu Ini: Robocop

RoboCop (2014) ialah sebuah filem aksi fiksyen sains yang dibikin semula atau ‘reboot’ berdasarkan kisah filem asalnya RoboCop (1987). Kali ini ia diarahkan oleh José Padilha yang terkenal dengan filem-filem aksi terbitan negara Brazil iaitu Elite Squad (2007) dan Elite Squad: The Enemy Within (2010). Manakala watak utama Alex Murphy/RoboCop dilakonkan oleh Joel Kinnaman, seorang bintang filem kelahiran Sweden yang semakin popular selepas lakonan mantapnya dalam filem Easy Money (2010).

Filem kali ini masih mengekalkan beberapa plot asas sahaja dari filem 1987 dahulu mengenai syarikat OmniCorp yang mencipta ‘cyborg’ iaitu kacukan robot dan manusia yang dinamakan ‘RoboCop’. Di samping itu, hanya nama watak Alex Murphy yang dikekalkan, manakala nama watak rakan sejawatan polisnya ditukar dari Anne Lewis, wanita kulit putih kepada Jack Lewis, lelaki kulit hitam. Tidak boleh tidak, filem ini sudah tentu akan dibandingkan dengan filem asalnya. Namun begitu, saya berpendapat bahawa filem kali ini mampu berdikari sendiri sebagai sebuah filem aksi yang bagus.

Kisahnya bermula dalam sebuah rancangan bual bicara televisyen yang dihoskan oleh Patrick ‘Pat’ Novak (Samuel L. Jackson) yang memberikan latar di tahun 2028 dimana syarikat OmniCorp telah berjaya mencipta robot Enforcement Droid Series 209 (ED-209) untuk mengenalpasti dan menangkap pengganas di Tehran. Pat Novak menyoalkan kenapa polisi kerajaan meluluskan teknologi robot perang di luar Amerika sahaja hanya kerana risaukan sesebuah robot tanpa perasaan akan membahayakan keselamatan orang awam.

Persoalan itulah yang dimanipulasikan oleh CEO OmniCorp, Raymond Sellars (Michael Keaton) yang mencadangkan kepada ketua saintis di syarikatnya iaitu Dr. Dennett Norton (Gary Oldman) untuk mencipta ‘RoboCop’. Tetapi waktu itu tiada calon manusia yang sesuai untuk dijadikan ujikaji.

Sementara itu di balai polis Detroit, Alex Murphy sedang membuat laporan kepada ketuanya Karen Dean (Marianne Jean-Baptiste) dengan mengatakan bahawa ada konspirasi dalaman pasukan polis dengan penjenayah Antoine Vallon (Patrick Garrow) sehingga menyebabkan rakan setugasnya Jack Lewis (Michael K. Williams) tercedera semasa dalam satu misi polis. Dek kerana kelantangan kritikan oleh Murphy, dia telah disabotaj melalui cubaan dibunuh dengan meletupkan kereta miliknya. Murphy cedera parah dan tinggal nyawa-nyawa ikan.

Setelah mendapat restu dan kebenaran dari isteri Murphy, lantas OmniCorp mengambil kesempatan untuk menggunakan sebahagian anggota tubuh badan Murphy yang masih berfungsi bagi tujuan merekacipta ‘RoboCop’ yang pertama. Filem ini dikembangkan dengan pemaparan langkah-langkah gabungan biologi Murphy yang dilengkapkan dengan sebahagian besar anggota robot bersenjata moden oleh Dr. Dennett Norton dan pembantunya, Jae Kim (Aimee Garcia).

Di samping itu, filem RoboCop kali ini menyorot ke dalam penceritaan keluarga Murphy iaitu isterinya Clara Murphy (Abbie Cornish) dan anaknya David Murphy (John Paul Ruttan) untuk mencetuskan konflik perebutan pemilikan Murphy setelah dijadikan RoboCop di antara keluarganya dengan OmniCorp.

RoboCop (2014) masih mengekalkan banyak ranting plot berbaur politik dan ketamakan kekayaan korporat OmniCorp seperti RoboCop (1987) walaupun tidak menekap sepenuhnya. Raymond Sellars digambarkan sebagai CEO yang lebih mementingkan keuntungan maksima syarikatnya dengan anggapan bahawa Murphy/RoboCop hanyalah komoditi atau produk berjenama sahaja tanpa perlu dipedulikan asal kemanusiaannya. Namun begitu, fahaman Raymond ditentang oleh pekerjanya sendiri, Dr. Dennett Norton.

Dalam filem kali ini, bukan OmniCorp yang bersekongkol dengan penjenayah, sebaliknya dalam pasukan polis Detroit yang ada pengkhianat. Sifat dengki-mendengki juga berlaku dalam OmniCorp sendiri dimana watak Rick Mattox (Jackie Earle Haley) sentiasa memandang rendah kemampuan RoboCop berbanding robot-robot peliharaannya.

Filem ini juga begitu kuat sindiran propaganda Amerika sebagai ‘hero dunia’ kerana kononnya dengan penciptaan robot-robot ED-209 mampu menjimatkan nyawa askarnya untuk berjuang di medan perang untuk mengamankan seluruh dunia. Tetapi betapa hipokritnya ahli politik Senator Dreyfuss (Zach Grenier) menentang penggunaan ED-209 di tanahair mereka sendiri. Ucapan penutup filem ini oleh Pat Novac dalam program tv ‘The Novak Element’ menyerlahkan betapa angkuhnya OmniCorp/Amerika dengan kehebatan teknologi robot itu.

Kelebihan pembikinan semula filem RoboCop ini ialah bantuan teknologi imej janaan komputer (CGI) dan rekaan kostumnya yang dimodenkan serta berwarna hitam untuk kelihatan lebih hebat. Walaupun ciri-ciri kostum RoboCop mirip gabungan Batman Begins (2005) dan kostum watak Snake Eyes dari filem G.I. Joe: Retaliation (2013) tetapi ia masih kelihatan menarik serta pasti menjadi kegilaan kanak-kanak untuk membeli patungnya di pasaraya nanti. Oh jangan lupa, ia juga dilengkapi dengan topi keledar dan motorsikal yang lebih ‘stylish’ ya!

RoboCop ialah filem francais yang sudah sedia ada popular. Target utama sudah tentu peminat tegarnya serta pasaran permainan video yang menyusul bersama filemnya. Pengarahan sekuen aksi pantas dengan tangkapan kamera jarak dekat dan bergegar menjadi pilihan pengarahnya José Padilha untuk memberikan kepuasan klimak kepada penonton seolah-olah berada dalam situasi genting bersama Murphy/RoboCop. Babak-babak pertempuran taktikal berkomputer sememangnya dalam ‘mode’ visual seperti permainan video yang mengujakan, cuma penonton tidak memegang alat kawalan permainan video sahaja.

Dari sudut lakonan, filem ini berbaloi melaburkan bajetnya untuk dibarisi pelakon-pelakon yang bagus seperti Samuel L. Jackson, Michael Keaton dan Gary Oldman. Watak utamanya, Alex Murphy oleh Joel Kinnaman sebahagian besarnya seolah terperangkap dalam kostum RoboCop yang ketat, menyebabkan dia lebih bergantung kepada ekpresi wajah yang terhad. Itu pun seringkali mukanya ditutup oleh visor topi keledar!

RoboCop (2014) bukan filem adiwira yang terhasil dari komik, tetapi ia contoh filem Hollywood yang cuba mencadangkan dunia fiksyen sains yang mungkin bakal jadi kenyataan di masa akan datang. Walaupun ia disaluti cerita pertempuran robot besi keras berteknologi tinggi, namun ia masih ada kisah sisi lembut kemanusiaan di sebaliknya.


Raja Ema Sudah Lali Dengan Tohmahan Orang, Tidak Mahu Tolak Rezeki

Pelakon dan penyanyi Raja Ema sudah lali dengan segala tohmahan yang telah dilemparkan kepadanya selepas dia muncul untuk membuat comeback selepas berbelas tahun menyepikan diri daripada industri hiburan tanah air.

“Mungkin orang tak faham apa yang saya cuba buat ini. Dunia seni tidak terbatas dengan perbezaan umur. Lagipun rezeki saya nk buat ‘comeback’ di usia sebegini rasanya tidak salah kerana saya buat benda yang memang saya minat seperti berlakon dan menyanyi”

“Sudah diberi peluang takkan kita hendak menolak rezeki. Ini semua untuk anak-anak saya. Saya buat benda yang betul dan tak pernah untuk memusuhi sesiapa pun. Biarlah orang nak kata apa pun, saya tidak kisah kerana saya tahu apa yang saya buat,” katanya.

Bercerita mengenai kehidupannya, Raja Ema yang mempunyai dua orang anak iaitu, Amar (19) dan Al-Kashah (17) telah menjelaskan bahawa kedua-dua orang anaknya itu tidak mewarisi bakat yang ada pada dirinya dan dia agak sedih kerana mereka tidak meminati seni.

“Anak-anak saya kedua-duanya masih belajar dan mereka tidak ada sesiapa pun yang ada bakat dan agak sedih kerana saya mahu juga, sedikit untuk mereka belajar seni lakonan, muzik dan sebagainya. Tetapi rasanya itu mustahil kerana mereka tidak meminatinya,” katanya.

Sementara itu, Raja Ema yang dilantik menjadi duta kepada produk Royal Detox Platinum telah memberitahu bahawa ini merupakan kali ketiga dia menjadi duta selepas pembabitannya dalam dunia seni sekitar usianya 20’an.

“Sebelum ini pernah menjadi duta kepada Lux dan EON masa saya berumur 20’an dan sekarang ini duta kepada produk Royal Detox Platinum yang begitu berkesan dan alhamdulillah produk ini membantu saya untuk lebih kelihatan bertenaga, menarik dan langsing apabila berada di lokasi penggambaran,” katanya mengakhiri perbualan. (rtky/hfz)


Tiket Persembahan Khas Anuar Zain Kini Mencecah RM1,380

Mungkin menyahut seruan trend terkini dalam suasana kenaikan harga barangan, Anuar Zain turut menaikkan harga tiket maksimum untuk menyaksikan persembahan beliau dari RM698 ke RM1,380. Kenaikan hampir sekali ganda.

Ketika konsert Anuar Zain Tiga Dekad Muzik, Cinta dan Sanubari di Shah Alam sekitar Februari 2013, penyanyi ini menetapkan harga tiket konsertnya daripada RM88 sehingga RM698.

Namun untuk sambutan minggu setiausaha, menerusi persembahan khas ‘Terindah… Anuar Zain’ yang akan berlangsung di Hotel One World, Petaling Jaya pada 8 April ini harga tiket akan bermula dari RM480 sehingga RM1,380.

Anuar Zain bagaimana pun mempertahankan harga tiket persembahan beliau dengan berkata ianya berpatutan dengan apa yang akan diterima oleh para peminat yang hadir nanti.

“Harga itu berpatutan kerana ianya merangkumi makanan, door gift, kualiti persembahan dan memberi peluang kepada para peminat untuk mendekati diri saya”

“Kita juga menjanjikan susunan muzik yang lebih segar dan mantap bersesuaian dengan tema majlis iaitu ‘Terindah’. Ia hadiah ikhlas dari saya kepada peminat yang hadir nanti,” katanya.

Penyanyi ini juga berkata menerusi mStar Online hari ini yang beliau telah menolak lima tawaran persembahan untuk memberikan perhatian kepada persembahan khas minggu setiausaha ini.

Tiket tiket ke persembahan Anuar Zain ini akan mula dijual pada 7 Februari ini dan jika anda berminat boleh melayari www.ticketcharge.com.my. (rtky/m)


Sekitar Resepsi Perkahwinan Linda Onn & Ungku Azhar Di KL

Pernikahan Linda Onn dengan jejaka pilihan beliau ini menjadi perhatian ramai kira kira sebulan lalu kerana keputusan itu dianggap sebagai mengejut dari penyampai radio popularini.

Majlis pernikahan Linda Onn & Ungku Azhar yang dijalankan secara tertutup juga menarik minat ramai lebih lebih lagi ada segelintir pihak mengatakan mereka sengaja menyorok dan menepikan media juga peminat.

Namun, majlis resepsi pasangan ini yang berlangsung secara sederhana dan intim di sebuah restoran di Kuala Lumpur memberikan mesej yang Linda Onn dan Ungku Azhar memang tidak gemar menghebahkan kisah perkahwinan mereka.

Menerusi gambar yang kami terima, kurang dari 200 orang tetamu yang terdiri daripada rakan rakan juga keluarga yang hadir ke resepsi perkahwinan pasangan ini yang mengambil tempat di Restoran Hadramawt, Kuala Lumpur. (rtky/m)


Filem Minggu Ini: I, Frankenstein

I, Frankenstein (2014) ialah sebuah filem aksi fantasi terbitan negara Australia dan Amerika arahan Stuart Beattie yang terkenal dengan filem Pirates of the Caribbean (2003). Filem ini diadaptasi dari novel grafik dengan judul yang sama karya oleh Kevin Grevioux yang juga penulis novel grafik dan penulis skrip filem Underworld (2003).

Kisahnya bermula di tahun 1795 dimana Dr. Victor Frankenstein (Aden Young) cuba memusnahkan ‘makhluk’ ciptaannya yang ‘dihidupkan semula’ dari cantuman mayat-mayat melalui renjatan elektrik. Namun begitu, makhluk itu gagal dihapuskan dan sebaliknya membalas dendam dengan membunuh isteri Victor iaitu Elizabeth (Virginie Le Brun).

Selanjutnya, filem ini dikembangkan sesuka hati oleh pembikin filem ini dengan menambahkan kreativiti kepada kisah asas novel Frankenstein tulisan Mary Shelley (1818) yang bagus itu dahulu. Victor memburu makhluk tersebut sehingga ke kutub utara, namun dia mati kesejukan di pertengahan jalan. Makhluk itu yang ternyata sangat kuat, tahan lasak dan tak mati-mati, lantas mengkebumikan mayat Victor di sebuah tanah perkuburan. Sewaktu itulah, ia diserang oleh sekumpulan ‘demon’ (makhluk berbadan seperti manusia tetapi berkepala syaitan) yang mahu menangkapnya untuk diserahkan kepada Prince Naberius (Bill Nighy) iaitu ketua mereka.

Datang pula sekumpulan ‘gargoyle’ (makhluk berbadan seperti manusia dan boleh berubah menjadi raksasa bersayap) dimana 2 makhluk gargoyle iaitu Ophir (Mahesh Jadu) dan Keziah (Caitlin Stasey) berjaya memusnahkan kesemua demon. Makhluk itu dibawa mengadap ketua gargoyle iaitu Ratu Leonore (Miranda Otto) untuk dilindungi tetapi dibenci oleh ketua tentera gargoyle iaitu Gideon (Jai Courtney).

Leonore menamakan makhluk itu ‘Adam Frankenstein’ (Aaron Eckhart) sempena nama penciptanya, Dr. Victor Frankenstein. Leonore juga meminta Adam untuk berpihak kepada gargoyle dalam peperangan menentang demon. Namun begitu, Adam yang lebih rela berada atas pagar telah meninggalkan gereja gargoyle untuk berkelana mencari sendiri Naberius untuk dimusnahkan dan mencari jawapan kenapa dia hendak diculik?

Filem ini melompat ke 200 tahun kemudiannya ya! Selepas merantau dan hidup berbagai zaman manusia, Adam kini merayau-rayau sehingga ke kelab malam di sebuah bandar. Adam mengenalpasti salah seekor demon ada di situ. Lalu Adam memburu demon itu untuk mengetahui di manakah Naberius berada? Ya! Selepas 200 tahun mencari, tahu? Waktu yang sama, Prince Naberius yang kini menyamar sebagai Charles Wessex sedang membuat ujikaji seperti projek Dr. Victor Frankenstein dahulu di syarikatnya dengan bantuan seorang saintis cantik bernama Terra Wade (Yvonne Strahovski).

Apakah lagi kisah seterusnya? Anda kena saksikan sendiri di pawagam tempatan sekarang.

I, Frankenstein ialah filem yang sangat longgar jalan ceritanya. Walaupun ia dikategorikan sebagai sebuah filem aksi fantasi yang sudah tentu mencampakkan keluar fikiran logik dari kotak fikiran, namun ia terlalu banyak lubang plot. Ia cuba sebaris dengan filem-filem adiwira dan perang fiksyen seperti Thor (2011) dan Underworld (2003) malahan cuba sedaya-upaya menandingi semerepeknya filem Twilight (2008).

Filem ini sebenarnya mempunyai permulaan yang agak ok kerana mengambil asas dari novel Frankenstein, tetapi gagal untuk mengembangkan perwatakan Frankenstein ke medium fantasi ber-CGI yang lebih baik. Filem ini berpotensi untuk diceritakan seperti filem The Wolfman (2010) tetapi kerana ia dibikin dengan keterujaan penulisnya Kevin Grevioux untuk menjadi naratif sebijik seperti Underworld, maka ia menjadi filem yang hanya sekadar menjadi filem yang bakal menjadi produk untuk permainan video sahaja.

Mungkin memang itu tujuannya. Filem ini hanya memberikan paparan-paparan pertempuran dengan adegan slow-mo dan letusan perang dari pihak gargoyle menentang demon yang diakhiri dengan 2 bentuk ‘kemusnahan’. Tentera gargoyle di pihak yang baik akan musnah bertukar kepada cahaya kebiruan lurus naik ke langit (syurga). Manakala tentera demon pihak yang jahat akan mampus terbakar ‘pofff!’ menjadi sinaran bebola api berpintal-pintal, berpusar-pusar lenyap (kembali ke neraka).

Di antara kedua-dua pertembungan gargoyle dan demon itulah watak Adam Frankenstein terperangkap bersama dengan seorang manusia iaitu Terra Wade. Yang menjadi tandatanya juga, kononnya pihak gargoyle seolah pelindung manusia dari kuasa demon tetapi dalam filem ini watak manusia hanyalah seperti semut-semut yang bersiar-siar semasa gajah berlawan dengan burung garuda. Bayangkan pertempuran sengit meletup terbakar di sekitar bandaraya dan angkasa, tidak langsung dipedulikan oleh penduduk di situ. Mungkin mereka bertempur dalam dimensi dunia lain yang halimunan? Mungkin juga! Siapa tahu?

Dari sudut lakonan, watak utamanya Adam Frankenstein lakonan Aaron Eckhart yang terkenal dan bagus sebagai watak semi protagonis-antagonis, baik-buruk dalam filem Batman: The Dark Knight (2008) sebagai Harvey Dent/Two-Face sebenarnya telah cuba sedaya-upaya untuk disukai. Tetapi kali ini mungkin ia menjadi filem yang dikesali sebagai watak hero terburuk dalam biografi lakonannya.

I, Frankenstein ialah contoh filem 100% bertih jagung yang kosong dan berangan tinggi tetapi tak mustahil akan laku di pasaran dvd dan blu-ray. Plotnya yang nipis tetapi disaluti dengan penceritaan yang tebal dengan dialog dan CGI yang beriya-iya, kurang memberi kepuasan hiburan yang maksima. Ia hanya cuba untuk memancing penonton yang mahu ternganga menonton visual yang mahu sehebat filem-filem fantasi perang tetapi hanya mampu kelihatan amatur dan biasa-biasa sahaja.

I, Frankenstein kali ini tidak ada skru di lehernya dan tidak besar fizikal kepalanya seperti otak mahu terkeluar. Tetapi kalau anda mahu menonton filem aksi fantasi peperangan seperti menonton pesta bungapi berwarna-warni di funfair atau sarkis dan jika anda mahu melihat wajah-wajah gargoyle dan demon seperti raksasa-raksasa dalam siri TV Ultraman?


Fakta Hiburan Yang Perlu Anda Tahu Sebelum Masuk Pejabat Hari Ini (N.493)

VIDEO HARI INI: Januari hampir ke penghujung dan jika anda masih mencari motivasi untuk memperbaiki tahun ini, video ucapan Arnold Schwarzenegger & Les Brown ini wajar anda tonton sebagai pembakar semangat.

Kerajaan Kelantan memuji tindakan penyanyi popular wanita, Shazrina Azman atau Mizz Nina yang mengehadkan persembahan di khalayak wanita sahaja dan pendirian tersebut dilihat menepati syariat agama Islam. – Sinar Harian

Pengarah terkenal di Hollywood, Quentin Tarantino telah mengambil tindakan untuk menyaman Gawker Media yang telah secara tidak langsung menyiarkan skrip filem The Hateful Eight yang terbocor & kini projek itu terbatal. – EW

Bintang siri popular Glee, Lea Michele telah melancarkan single terbaru berjudul What Is Love buat para peminat beliau yang turut dimuatkan dalam album terbarunya Louder. – Huffington Post

Penyanyi utama kumpulan Busker Busker, Jang Bum Joon telah mengesahkan yang beliau bakal mengahwini kekasihnya Song Ji Soo pada April ini dan pasangan ini juga sedang menanti kelahiran anak pertama. – Soompi

Penyanyi yang enam bulan diisytihar muflis kerana hutang lebih US$50 juta, Toni Braxton telah membeli sebuah rumah mewah bernilai US$3 juta di kejiranan yang turut didiami Justin Bieber sekitar Calabasas, California. How? – TMZ


Hafiz Suip Tidak Rasa Setaraf Datuk Siti Nurhaliza

Kemenangan selepas kemenangan diraih Hafiz Suip di pentas Anugerah Juara Lagu (AJL) sejak beberapa tahun lalu menimbulkan persepsi ramai yang pemilik vokal hebat ini merupakan jelmaan Siti Nurhaliza ketika ini.

Kami bertemu Hafiz Suip selepas tamatnya Anugerah Juara Lagu ke 28 (AJL 28) hujung minggu lalu dan mendapatkan komen beliau tentang gelaran tersebut. (rtky/m)


Maya Karin Kecewa Banyak Filem Filem Lakonan Belum Tayang

Heroin filem Sejoli, Maya Karin yang ditemui selepas majlis tayangan bersama pelajar UiTM Shah Alam meluahkan rasa kecewanya selepas filemnya yang sudah tamat menjalani penggambaran sejak 2 tahun yang lepas masih tidak ditayangkan sehingga ke hari ini.

Jelasnya filem-filem lakonannya seperti Lagenda Budak Setan 3, Juanita dan lain-lain lagi tidak boleh disimpan terlalu lama kerana baginya selera peminat berubah-ubah.

“Saya sedikit kecewa apabila filem-filem lakonan saya disimpan terlalu lama & kita semua sedar bahawa trend bertukar dengan cepat. Contohnya seperti telefon bimbit yang digunakan dalam filem-filem tersebut seperti Nokia dan sekarang semuanya orang sudah bertukar menggunakan smartphone yang lebih canggih dan terkini,” jelasnya.

Ini juga memberi kesan kepada dirinya apabila tahun ini dia tidak dicalonkan dalam mana-mana anugerah berprestij tanah air seperti Anugerah Bintang Popular BH & Anugerah Skrin.

“Tahun ini saya tak dapat bertanding dalam ABPBH secara automatiknya kerana tiada sebarang produk pada tahun lepas dan saya berharap pada tahun ini filem-filem saya akan menemui peminat dan berharap filem Sejoli ini dapat mengubati rindu peminat,” ujarnya.

Sementara itu mengenai kehidupan peribadinya, Maya Karin menjelaskan bahawa kini dia lebih bahagia dan gembira kerana sudah 6 bulan dia berpacaran dengan seseorang jejaka yang katanya bukanlah orang di kalangan industri.

“Alhamdulillah saya cukup bahagia sekarang. Saya sudah mempunyai teman istimewa tetapi tak boleh didedahkan dahulu. 6 bulan sudah kami berkawan dan mengenali. Buat Sementara waktu ini saya tidak mahu bercakap lebih tentangnya kerana ianya masih baru lagi dan apabila sudah sampai masanya saya akan menceritakan kesemuanya,” ujarnya.

Maya turut memberitahu bahawa sebelum ini dia banyak digosipkan dengan beberapa artis lelaki terkenal dan antaranya ialah Remy Ishak. Walaubagaimana pun gossip tersebut tidak sesekali membuatkan kekasih barunya itu cemburu sebaliknya kekasihnya itu tergelak sahaja.

“Dia hanya tergelak apabila mendengar gosip-gosip begitu. Apa yang penting dia faham dengan kerjaya saya & tak kisah apabila saya digosipkan,” katanya mengakhiri perbualan. (rtky/hfz)


Bront Palarae Nafi Sorok Isteri

Sebelum ini pelakon dan hero filem Sejoli, Bront Palarae telah dikatakan menyorokkan isteri daripada umum. Pertemuan dengan jejaka tinggi lampai itu, di majlis tayangan filem Sejoli di UiTM Shah Alam telah merungkaikan segala-galanya apabila dia menafikan perkara tersebut.

“Saya tak pernah sorokkan isteri saya tetapi dia sendiri sibuk dengan kerja-kerjanya di belakang tabir tetapi sekiranya dia mahu mengikuti saya ke acara-acara rasmi atau tidak saya tidak pernah menghalangnya sama sekali,” katanya.

Turut menjelaskan bahawa dia teringin mempunyai seorang cahaya mata tetapi mereka belum berkesempatan disebabkan oleh komitmen kerja yang semakin hari semakin banyak.

“Saya teringin hendak mendapatkan seorang anak dan masih dalam berusaha. Siapa tidak mahu anak, cuma saya perlu fokus dan banyak berdoa,” katanya.

Sementara itu, Bront akan muncul dalam filem Sejoli bersama-sama dengan pelakon Maya Karin, Remy Ishak dan Izara Aishah pada Februari ini. (rtky/hfz)


VIDEO HARI INI: Dengarkan lagu klasik Michael Jackson (ya, klasik), Billie Jean yang dimainkan menerusi ukulele oleh James Hill. Nampak mudah namun sebenarnya artis berbakat ini bermain tiga bahagian serentak.

Kalau anda terlepas siaran langsung anugerah Grammy semalam, lihat senarai penuh pemenang di sini manakala persembahan pembukaan yang epik oleh Beyoncé & Jay-Z di sini dan gaya para selebriti di atas karpet merah di sini. – Just Jared

Oh satu lagi perkara menarik tentang anugerah Grammy semalam adalah ketika persembahan Macklemore & Ryan Lewis bersama Madonna telah diadakan majlis perkahwinan untuk 33 pasangan sejenis dan juga normal. Agak kontroversi, namun terpuji. – THR

Jaclyn Victor yang berjaya memecah monopoli Hafiz Suip dalam kategori vokal terbaik AJL 28 berkata kehadiran rakan rakan penyanyi ketika persembahan hujung minggu lalu adalah sesuai dengan lagu kerana semua mereka adalah wanita yang kuat. – GUA

Jenama kesihatan kulit Proactiv memberi nasihat kepada Justin Bieber untuk memperbetulkan keadaan yang semakin caca marba & membaiki kulit wajahnya dengan menghantar beberapa produk untuk digunakan penyanyi itu. Pandai. – TMZ

Dalam beberapa gambar di sebalik tabir, YoonA (SNSD) kelihatan sentiasa memegang skrip untuk drama lakonannya Prime Minister and I dan tidak hairanlah sifat suka dampingi skrip ini membuahkan hasil lakonan yang terpuji. – Soompi


Rozita Che Wan Teruja Untuk Hamil Lagi, Bawa Zain Saidin Bercuti Ke Bali

Hancur ego lelaki Zain Saidin dengan tajuk sebegini. Pasangan Rozita Che Wan dan Zain Saidin baru baru telah terbang ke kepulauan Bali, Indonesia untuk bercuti bersama sama dengan beberapa orang rakan mereka.

Itu cerita sampingan, maklumlah pengantin masih baru bercuti ke luar negara begini masih boleh dianggap berbulan madu. Rozita Che Wan dalam kenyataan terbaru beliau kepada media berkongsi rasa teruja untuk hamil lagi.

GALERI: Gambar Zain Saidin & Rozita Che Wan Berbulan Madu Di Rome, Venice

“Saya teruja nak mengandung lagi sebab anak bongsu saya pun sudah berusia 16 tahun,” ujar Rozita Che Wan kepada portal GUA baru baru ini.

“Memanglah risau untuk hamil pada usia begini sebab ia agak berisiko. Tapi Didie Alias ada juga berkongsi tips untuk hamil. Mudah-mudahan ada rezeki untuk saya dan Zain menimang cahaya mata,” tambahnya yang juga mengakui percutian ke Bali merupakan bulan madu kedua.

Rozita Che Wan turut berkongsi yang beliau berasa kekok sehingga tidak boleh tidur malam pada awal perkahwinan namun kini sudah semakin selesa hidup bersama suami, Zain Saidin.


Afdlin Shauki: Jual Seluar Lagi Untung Dari Bikin Filem

Dan, anda boleh bayangkan betapa teruknya kutipan filem tempatan sepanjang tahun lalu. Afdlin Shauki yang mempertaruhkan sekuel Papadom 2 sebagai buah tangan tunggal pada tahun 2013 nampaknya kecewa dengan apa yang berlaku.

Filem pertama Papadom berjaya meraih RM3.8 juta namun Papadom 2 yang ditayangkan hujung tahun lalu hanya berjaya membawa pulang RM620,000 & menyifatkan ianya paling teruk dalam sejarah karier 15 tahun beliau.

“Mungkin peminat Papadom sudah meninggal dunia (ketawa kecil) jadi, filem Papadom 2 tidak mendapat sambutan lagi,” ujar Afdlin Shauki kepada Sinar Harian baru baru ini.

“Saya menyimpan Papadom 2, hampir dua tahun dan sebelum ini, saya teragak-agak untuk menghasilkan filem lagi setelah melihat masalah sambutan penonton terhadap karya tempatan”

“Namun, ternyata usaha saya hanya sia-sia dan merugikan. Ketika tayangan perdana, saya ada menerima banyak maklum balas Papadom 2 lebih menarik daripada Papadom sebelum ini”

Afdlin Shauki turut berkata yang beliau sangat kecewa dengan apa yang berlaku dan mengambil keputusan yang Papadom 2 merupakan filem tempatan terakhir arahannya.

“Saya telah membuat keputusan, di mana filem ini merupakan filem terakhir saya untuk pasaran industri tempatan. Saya sudah tiada hati untuk menghasilkan filem tempatan lagi”

Beliau kini sibuk menguruskan perniagaan beliau yang menjual seluar pelikat & beberapa produk lain termasuklah kek coklat Boboi.

“Sejujurnya, jual seluar pelikat lebih menguntungkan daripada buat filem tempatan,” ujarnya.


Hafiz Suip Monopoli Anugerah Juara Lagu Ke 28 (AJL 28)

Berakhir sudah debaran ramai untuk mengetahui lagu manakah yang bakal bergelar juara pada Anugerah Juara Lagu ke 28 (AJL 28). Hafiz Suip boleh kami katakan menjadi perhatian ramai dengan kemenangan berganda beliau.

Lagu dendangan jejaka ini, Bahagiamu Deritaku yang dicipta oleh LY dan Baiduri telah berjaya dinobatkan sebagai juara lagu AJL 28 yang membolehkan mereka membawa pulang trofi dan wang tunai berjumlah RM35,000.

Selain bergelar juara lagu, Hafiz Suip melalui lagu yang sama telah berjaya merangkul gelaran Persembahan Terbaik untuk Anugerah Juara Lagu ke 28 selain Anugerah Juara Mobile yang dibawakan oleh Xpax Celcom.

Naib juara jatuh kepada lagu Hanya Aku dendangan Hyper Act yang mereka ciptakan bersama Frozen. Tempat ketiga pula dibawa pulang oleh lagu Kalau Aku Kaya dendangan Altimet dan Awi Rafael. Mereka masing masing membawa pulang RM15,000 dan RM10,000 juga berserta trofi.

Vokal terbaik Anugerah Juara Lagu ke 28 (AJL 28) pula dimenangi oleh Jaclyn Victor menerusi lagu Ikut Rentakku. Tahniah buat semua pemenang, malam yang hebat! (rtky/eka)


Fakta Hiburan Yang Perlu Anda Tahu Sebelum Masuk Pejabat Hari Ini (N.492)

VIDEO HARI INI: Untuk gadis gadis penuh keliru di luar sana, video ini menunjukkan apa yang lelaki akan buat untuk menjadi kawan atau lebih dari sekadar kawan. Nice ending!

Berbeza dengan laporan awal yang mengatakan penyanyi ini mahu terus bersara, Mizz Nina berkata yang beliau mengambil keputusan untuk menyanyi kepada penonton wanita sahaja selepas ini. Langkah yang bagus! – Sinar Harian

Nampaknya keghairahan peminat sudah bermula selepas poster teaser pertama untuk filem adaptasi novel popular, 50 Shades of Grey dilancarkan dan filem ini akan ke pawagam sekitar Februari 2015. – Just Jared

Bintang filem The Wolf of Wall Street, Leornado DiCaprio tampil mengejutkan Jonah Hill di pentas Saturday Night Live hujung minggu lalu dan pasangan itu melakonkan semula aksi ikonik dari filem Titanic. Semestinya. – THR

Ketika berlangsungnya konsert 2014 Big Bang +A di Seoul baru baru ini, G-Dragon membuat satu pengumuman penuh kejutan mengatakan yang Big Bang akan membuat kemunculan kembali sekitar musim panas hadapan. – Soompi

Ditangkap polis dan meringkuk di lokap bukan penghalang untuk Justin Bieber terus menjalani kehidupan selepas penyanyi remaja popular ini dilihat bersantai bak tiada masalah di sebuah pantai di Panama. – People


Gaya Selebriti Di Karpet Ungu Anugerah Juara Lagu Ke 28 (AJL 28)

Seperti biasa, penampilan selebriti di karpet merah sesuatu majlis anugerah dalam dunia hiburan pasti menjadi perhatian ramai dan untuk Anugerah Juara Lagu ke 28 (AJL 28) malam ini ianya tidak terkecuali.

BACA: Apa Ramalan Pembaca Rotikaya.com Tentang Juara Anugerah Juara Lagu ke 28?

Mengambil tempat di perkarangan Stadium Putra Bukit Jalil, barisan finalis Anugerah Juara Lagu ke 28 tampil bergaya di karpet ungu kali ini sejajar dengan tema Game On yang menjadi mantra majlis berprestij itu malam ini.

Bukan sahaja finalis AJL 28 yang boleh kita lihat, rakan rakan artis dari pelbagai bidang juga hadir memberikan sokongan mereka kepada majlis ini dan juga barisan penyanyi dan komposer yang diraikan malam ini. Gambar untuk tatapan anda seperti biasa, enjoice!


Uqasha Senrose Mula Buat Persiapan Kahwin & Tidak Tolak Tajaan

Hujung tahun lalu, pasangan ini mendedahkan yang mereka memang akan berkahwin pada tahun 2014 namun dirahsiakan tarikhnya untuk membina satu hype supaya majlis perkahwinan mereka mendapat perhatian gilang gemilang. Eh, gurau.

Dalam temubual terbaru bersama media, Uqasha Senrose mendedahkan yang mereka berdua sudah mula buat persiapan perkahwinan ketika ini dan kami mengambil ini sebagai tanda majlis mereka akan berlangsung tidak lama lagi.

“Saya suka konsep dalam taman (garden wedding). Pekin pula dia suka suasana yang santai. Tapi kami akan adakan majlis yang sederhana saja,” ujarnya yang turut mendedahkan persiapan perkahwinan banyak dibantu ahli keluarga kerana sibuk bekerja.

Uqasha Senrose juga berkata yang beliau dan Pekin Ibrahim tidak menolak untuk terima tajaan dari mana mana pihak untuk majlis perkahwinan mereka nanti namun semuanya tertakluk kepada hasil perbincangan.

“Kami terima kalau ada pihak yang nak taja. Setakat ni ada beberapa pihak sudah menyatakan kesudiaan mereka tapi kami akan adakan perbincangan dengan mereka sebelum membuat keputusan,” tambahnya lagi. (rtky/m)


Isteri Restu Awie & Erra Fazira ‘Bercinta Semula’

Penyanyi & pelakon, Awie lega apabila mendapat persetujuan daripada isterinya, Rozana Misbun, untuk ‘bercinta semula’ dengan Erra Fazira.

Namun hubungan tersebut hanyalah sekadar mengamit semula nostalgia filem yang fenomena sekitar tahun 90-an iaitu Sembilu dan Sembilu 2 yang akan dipertontonkan dalam satu pementasan teater muzikal bertajuk Konsert Teaterikal ‘Suara Kita’. Pementasan konsert berkenaan merupakan cetusan idea daripada Awie sendiri.

“Sebelum memulakan langkah, orang pertama saya jumpa ialah isteri saya, Rozana. Saya beritahu dia tentang idea projek ni. Saya tahu yang saya haru jaga perasaan dia malah perasaan ramai orang”

“Mula-mula tu dia terperanjat juga lah. Tapi saya berterima kasih kepada dia kerana memberi saya lampu hijau. Katanya demi kerja dan karya, kenapa tidak. Lagipun dia adalah peminat Erra dan Ziana,” kata Awie ketika di sidang media pengumuman konsert berkenaan, bertempat di Istana Budaya, semalam.

Tambah vokalis kumpulan Wings ini lagi, selepas ‘mendapat restu’ daripada isterinya, beliau yang kebetulan berjumpa dengan Ziana Zain sewaktu di sebuah acara, terus menyuarakan hasratnya kepada teman seangkatannya itu. Kelegaan kali kedua dirasai apabila penyanyi bersuara lantang itu menyambut baik idea projek tersebut.

“Kemudian saya jumpa Ziana masa kami kebetulan buat show di sebuah acara. Saya beritahu dia tentang idea konsert ni dan dia terus setuju. Tapi dia bertanya kepada saya bagaimana pula dengan Erra. Ketika tu saya belum lagi berjumpa dengan Erra”

“Sewaktu program saya, ‘Tunggu Sekejap’ pihak TV3 buat kejutan pada saya dengan mengundag Erra jadi tetamu program tu. Sewaktu itu saya suarakan hasrat saya. Tergagap-gagap jugalah saya nak akap dengan Erra. Tak sangka dia juga menyambut baik projek ni”, jelasnya sambil diperhatikan oleh Erra dan Ziana yang turut hadir pada sidang media berkenaan”

Bertempat di Panggung Sari Istana Budaya, pementasan selama 7 hari berturut-turut ini berkonsepkan gabungan lakonan dan nyanyian dalam mengimbau episod kegemilangan filem-filem Melayu pecah panggung yang pernah menggegarkan industri filem Malaysia dua dekad lalu iaitu ‘Sembilu’, ‘Sembilu 2’, ‘Tragedi Oktober’, ‘Maria Mariana 2’ dan ‘Merah’.

Pementasan selama 2 jam 30 minit ini akan memanifestasikan semula sorotan babak-babak dari deretan filem tersebut sebagai teras dan latar penceritaan.

Dalam pada itu, Awie juga menyatakan dia tidak mempunyai masalah untuk melakonkan semula babak-babak romantis sepertimana lakonanya dengan Erra di dalam filem Sembilu. Bahkan beliau bersedia menerima apa saja kritikan.

“Lakonan hanyalah lakonan dan kami profesional. Mungkin lakonan kami akan jadi lebih daripada yang pernah kami lakonkan sewaktu dalam filem dulu. Dan saya sedia menerima apa saja kritikan baik atau buruk”

“Konsert ni ada dua segmen. Pertama, kami bertiga akan mendedangkan lagu-lagu hit daripada album kami. Segmen kedua adalah teater muzikal. Kita ambil momen dan beberapa babak masterpiece dalam lima filem yang disebutkan dan kita pertontonkan semula pada peminat”, jelasnya sekaligus memberitahu simbolik judul ‘Suara Kita’ itu bermaksud suara mereka bertiga yang optimis untuk mengembalikan semula nostalgia para penonton”

Menelan kos sebanyak RM1.4 juta, Konsert Teaterikal ‘Suara Kita’ diterbitkan oleh Awie Entertainment Sdn Bhd. Konsert ini juga mendapat sentuhan Eirma Fatima sebagai Pengarah Bersama, penerbit acara berkaliber Azmi Zainal Abidin sebagai Pengarah Produksi dan komposer hebat Edrie Hashim sebagai pengarah muzik.

Tambah menarik, konsert yang bakal berlangsung pada 3 hingga 9 Mac 2014 ini menerapkan tema elegan pada setiap inci persembahan, rekabentuk set di pentas dan paparan visual di skrin.

Untuk memeriahkan lagi suasana dan menghargai peminat Awie, Erra Fazira dan Ziana Zain, para penonton yang membeli tiket berharga RM399 dan RM499 layak untuk mendapat jemputan khas majlis jamuan dan ramah mesra bersama 3 dia tersebut pada hari terakhir pementasan, 9 Januari 2014, jam 9 malam. Maklumat lanjut mengenai tiket-tiket, boleh layari www.ticket2u.biz.


Fakta Hiburan Yang Perlu Anda Tahu Sebelum Masuk Pejabat Hari Ini (N.491)

VIDEO HARI INI: Siapa yang tidak kenal Bill Gates, pencipta perisian yang anda sedang gunakan untuk membuang masa di sini — beliau tampil kelakar untuk mempromosikan laman webnya, GatesLetter.com — billionaire paling selamba yo!

The Cosby Show pada tahun 1984 berjaya menaikkan nama NBC dalam dunia komedi dan hari ini rangkaian TV itu bakal kembali mencuba nasib dengan memberikan Bill Cosby slot 30 minit — akan berjayakah pertaruhan kali ini? – Deadline

Pendatang baru dunia hiburan, Nina Iskandar menafikan yang beliau mempunyai hubungan istimewa dengan anak lelaki kepada Datuk K, Adib Khalid dan berkata yang jejaka itu hanyalah salah seorang peminatnya. – Malaysian Digest

David Rooney di The Hollywood Reporter telah menyaksikan filen sekuel The Raid 2 dan menulis pandangan beliau yang berkata filem asal Indonesia ini lebih epik dan padat dari segi aksi. Kami jadi tidak sabar untuk menonton.

Dua hos rancangan TV paling berpengaruh di Korea Selatan, Kang Ho Dong & Yoo Jae Suk berkemungkinan besar akan bergandingan untuk muncul dengan sebuah program variasi baru untuk siaran setiap Ahad di rangkaian SBS. – Soompi

Sebenarnya bukan sesuatu yang mengejutkan untuk selebriti kaya seperti Paris Hilton untuk memiliki kereta mewah namun hari ini beliau sendiri mendedahkan yang ketika ini beliau memiliki 6 buah kereta mewah. Enam! – TMZ


Zizan Razak Mendominasi Pencalonan Anugerah Bintang Popular BH 2013

Hasil undian anda semua, senarai lima teratas untuk semua kategori utama dan online Anugerah Bintang Popular BH 2013 (ABPBH 2013) telah diumumkan semalam dalam satu majlis yang berlangsung di Kuala Lumpur.

Senarai pencalonan menyaksikan Zizan Razak muncul sebagai selebriti dengan pencalonan terbanyak dengan lima kategori, berbanding lapan kategori yang menyenaraikan beliau sebagai calon pada edisi 2012 yang lalu.

Zizan Razak tersenarai bagi lima kategori iaitu Pelakon Filem Lelaki Popular, Artis Komedi Lelaki Popular dan Pengacara TV Lelaki Popular.

Manakala menerusi kategori dalam talian, Zizan Razak pula dicalonkan bagi kategori Gandingan Di Layar Serasi (bersama Siti Saleha) dan Artis Berpengaruh Di Laman Media.

Edisi ABPBH tahun ini turut memperlihatkan nama-nama baru yang berjaya menjadi lima calon terbaik seperti Nomad (Artis Baru Lelaki Popular), Chacha Maembong (Artis Baru Wanita Popular), Raja Ilya (Pelakon TV Wanita Popular), Pekin Ibrahim (Pelakon Filem Lelaki Popular), Jihan Musa (Artis Komedi Wanita Popular) dan Nik Michael Imran (Pengacara TV Lelaki Popular).

Majlis anugerah berprestij yang akan mengambil tema Magis Alam ini akan berlangsung pada 6 April 2014 nanti di Arena of Stars, Genting Highlands dan akan bersiaran secara langsung menerusi TV3 dan Hot FM.

Lihat senarai penuh pencalonan akhir Anugerah Bintang Popular BH 2013 di laman rasmi mereka dan anda boleh mengundi artis kegemaran mereka bermula 23 Januari hingga 11 Mac untuk menentukan para pemenang & juga Bintang Paling Popular 2013. (rtky/m)


Johan As’ari: Saya Suka Publisiti, Tetapi Bukan Dengan Cara Begini

Terdapat satu laporan menulis yang Johan As’ari menerima publisiti bernilai jutaan ringgit dek kerana siri kontroversi cinta beliau yang tidak berhujung & ini menimbulkan dakwaan yang pelakon ini sengaja mencipta kisah sensasi untuk tujuan itu.


Anugerah Juara Lagu 28: Lagu Manakah Pilihan Anda Untuk Bergelar Juara?

Tinggal beberapa hari sahaja lagi sebelum 12 buah lagu terhebat sepanjang setahun yang lalu bersaing di peringkat akhir Anugerah Juara Lagu ke 28 (AJL 28).

AJL 28 akan mengambil tempat di Stadium Putra Bukit Jalil, Kuala Lumpur pada 26 Januari ini & akan disiarkan secara langsung di TV3 juga secara online di laman rasmi Anugerah Juara Lagu — untuk mereka yang tidak minat tengok TV. Heh.

Kami di sini suka ingin mengetahui ramalam anda semua akan lagu manakah menjadi pilihan anda untuk bergelar juara Anugerah Juara Lagu ke 28 tahun ini.


Yana Samsudin Cuba Buka Hati Untuk Bercinta, Kahwin Tahun Ini

Sebelum ini ada kontroversi mengatakan yang pelakon Yana Samsudin lakukan pembedahan plastik untuk betulkan sedikit bahagian hidungnya. Tetapi semasa bertemu di majlis sambutan Tahun Baru Cina anjuran MIG dia menafikan bahawa dia melakukan perkara tersebut.

“Tidak pernah saya melakukan perkara tersebut kerana apa yang anda lihat sememangnya sama sahaja tidak ada apa yang saya ubah dengan muka dan juga permukaan hidung saya ini. Apa yang anda lihat adalah kerana perubahan dari segi bentuk badan saya ini, apabila kurus dia akan lebih cenderung untuk berubah di permukaan saya dan sebaliknya,” katanya.

Yana mengakui bahawa sebelum ini ketika penglibatannya dalam program Fear Factor yang menjalani penggambaran di sekitar Cape Town telah mengakibatkan kecederaan pada dirinya tetapi tidaklah sampai dia mahu melakukan pembedahan di hidung dan mukanya.

“Saya akui saya mengalami kecederaan semasa penggambaran Fear Factor tahun lepas tetapi tidaklah sampai saya mahu membuat pembedahan. Apa yang berlaku adalah disebabkan faktor perubahan susut berat badan saya dan sebagainya,” katanya.

Sementara itu, menceritakan pula mengenai kehidupan peribadinya, Yana memberitahu bahawa pada tahun ini dia cuba untuk ‘membuka’ hatinya untuk bercinta dan seterusnya mengakhiri zaman bujangnya.

“Saya cuba untuk buka hati saya pada tahun ini, memandangkan pada tahun lepas saya tidak mahu berfikir mengenai perkara tersebut tetapi apabila umur saya sudah meningkat kepada 29 tahun ini, saya rasa sudah tiba masanya untuk saya berfikir ke arah itu,”ujarnya.

Dia turut menafikan juga bahawa kontraknya bersama MIG yang membuatkan dia masih bujang dan tidak berkahwin sehingga hari ini.

“Saya rasa tidak ada masalah dengan MIG kerana Mr. David sendiri bertanyakan saya bilakah saya mahu berkahwin memandangkan saya ialah salah seorang daripada artis yang agak lama bernaung di bawah syarikat MIG,” ujarnya mengakhiri perbualan. (rtky/hfz)


Fakta Hiburan Yang Perlu Anda Tahu Sebelum Masuk Pejabat Hari Ini (N.490)

VIDEO HARI INI: Untuk mempromosi kempen hidup sihat, pelakon terkenal Hollywood Arnold Schwarzenegger telah tampil menyamar dengan bekerja di sebuah gimnasium dan lihat beliau berinteraksi dengan orang ramai.

Pelakon yang terkenal dengan komedi sinis, Sacha Baron Cohen khabarnya telah dilamar untuk muncul dalam filem sekuel Alice in Wonderland 2 dan bakal menyaksikan beliau bergandingan dengan Johnny Depp. – The Hollywood Reporter

Isteri pelakon Amar Asyraf iaitu Arna Salleh kini telah disahkan hamil tiga bulan setengah dan menurut pelakon yang popular menerusi drama Setia Hujung Nyawa kehamilan isterinya sudah diketahui sejak November lalu. – Utusan Malaysia

Jonah Hill hanya mengambil bayaran minimum sebanyak US$60,000 untuk berlakon dalam The Wolf of Wall Street kerana beliau sangat inginkan watak tersebut dan mahu bekerja dengan Martin Scorsese & kini beliau tercalon untuk Oscar. – E! Online

Pasangan penulis skrip Stephanie Counts dan Shari Gold telah mengemukakan tuntutan mereka terhadap penerbit New Girl dengan mendakwa siri popular itu merupakan hasil plagiat skrip asal yang ditulis mereka. Alaaa. – Huff. Post

Ahli kumpulan SISTAR, Dasom berkata beliau kini dalam rejim diet yang cukup ekstrim di mana hanya menjamah satu hidangan setiap hari iaitu sekitar 4.00 petang, untuk makan tengahari dan malam sekaligus. – Soompi


Shahz Jaszle Rancang Kahwini Redwani Putri Tahun Ini

Ramai sebenarnya yang masih tidak percaya yang pasangan ini masih bersama selepas apa yang berlaku sepanjang tahun lalu. Itu namanya cinta ya adik adik, ribut taufan badai mendatang bukan menjadi penghalang.

Masih dalam perbicaraan tentang tuduhan berkhalwat dengan seorang gadis tahun lalu, Shahz Jaszle yang ditemui pihak Media Hiburan menjelaskan yang dirinya masih sibuk dengan jadual penggambaran yang padat.

Kes khalwat beliau nampaknya tidak memberikan pengaruh negatif terhadap kerjaya dalam dunia lakonan — ianya juga tidak memberikan apa apa kesan negatif kepada hubungannya dengan kekasihnya, Redzwani Puteri.

“InsyaAllah, jika tiada sebarang halangan doakan kami untuk melangsungkan perkahwinan pada tahun ini,” ujar Shahz Jaszle ringkas mengenai hala tuju hubungan mereka. (rtky/m)


Diana Amir Akui Sukar Jumpa Skrip Filem Yang Sesuai Dengan Imej

Sejak tampil dengan imej bertudung beberapa tahun lalu, Diana Amir mengakui sukar menjumpai skrip yang sesuai dengan imejnya merupakan faktor kenapa beliau sudah lama tidak muncul dalam mana mana filem.

Namun, janji Tuhan rezeki itu tetap ada di mana mana bukan? Diana Amir berkata yang beliau kini menumpukan kerjaya seninya dalam bidang pengacaraan selain terlibat dengan perniagaan busana muslimah sendiri.

Dan sesuatu yang kami sendiri tidak tahu, Diana Amir sudah bergelar penulis dan bukunya itu tersenarai sebagai salah sebuah buku terlaris jualannya di pasaran. (rtky/m)


Yusof Haslam Harap Syamsul Berhenti Merajuk Selepas Kahwin

Penerbit dan pengarah terkenal Datuk Yusof Haslam berharap rajuk hati anak lelakinya, Syamsul Yusof akan hilang selepas pengarah muda itu bernikah dengan gadis pilihan hatinya, pelakon Puteri Sarah Liyana.

Menurut Yusof Haslam ekoran isu cetak rompak yang melanda filem KL Gangster 2 arahannya tahun lalu, sehingga kini Syamsul masih belum bersemangat untuk kembali semula ke dunia pengarahan filem seperti sebelum ini.

“Sejak selesai pembikinan KL Gangster 2, sehingga ke hari ini dah dua tahun dia (Syamsul) tak buat filem. Dia masih rasa terkilan dan merajuk”

“Tapi buat masa ni saya pun faham keadaan dia. Tidak apalah. Biar dia selesaikan dulu majlis perkahwinan dia. Mudah mudahan selepas bergelar suami nanti sikapnya akan berubah”

“Harap dia jangan lagi merajuk sebaliknya bangkit dari kekecewaan dan kembali bersemangat untuk mengarah semula”, kata Datuk Yusof Haslam di sidang media drama Gerak Khas musim terbaru, bertempat di Ibu Pejabat Balai Polis Bukit Aman, petang semalam.

Yusof juga dalam pada itu meluahkan rasa risau dengan sikap anak lelakinya itu namun sebagai bapa, beliau cukup memahami dan meletakkan harapan yang tinggi agar Syamsul membuat kemunculan semula selepas bergelar suami nanti.

Tambahnya lagi, beliau juga berharap drama Gerak Khas musim kali ini akan mendapat sentuhan Syamsul bagi beberapa episod seterusnya.

“Saya harap Syamsul boleh ambil alih untuk arahkan pula Gerak Khas. Semasa Syamsul lahir, saya mula arahkan drama ini. Dan boleh dikata dia membesar dengan duit hasil drama ini”

“Jadi saya harap lepas ni dia pula yang akan arahkan Gerak Khas. Malah pihak Bukit Aman juga sebenarnya minta dia arahkan filem Gerak Khas”, tambahnya lagi. (rtky/fr)


Gaya Selebriti Sekitar Sambutan Tahun Baru Cina Metrowealth Pictures

Kurang dua minggu lagi tibanya Tahun Baru Cina dan David Teo melalui syarikatnya Metrowealth Pictures (MIG) telah menganjurkan satu sambutan Tahun Baru Cina dan kesyukuran untuk meraikan media dan artis naungannya.

Mengambil tempat di N’Dah Catering di Shah Alam, majlis sambutan ini dihadiri oleh ramai artis yang tampil mengenakan busana bertemakan Tahun Baru Cina dan warna merah.

Bercakap kepada David Teo mengenai perkembangan syarikatnya, penerbit ini melahirkan rasa terima kasih beliau kepada media yang menyokong selama 13 tahun sehingga lahirnya 100 buah filem yang mana 88 daripadanya telah ditayangkan di pawagam.

“Majlis ini untuk meraikan para media, staff MIG dan juga artis yang bertungkus lumus bekerja selama ini demi pencapaian ini,” ujar David Teo.

Untuk anda, tatapi fesyen Tahun Baru Cina para selebriti kesayangan anda yang hadir ke majlis sambutan yang berlangsung malam tadi ini. Enjoice! (baca dalam suara Nora Danish)


Fakta Hiburan Yang Perlu Anda Tahu Sebelum Masuk Pejabat Hari Ini (N.489)

VIDEO HARI INI: Dengan isu seorang ahli politik negara & Jepun, video ini walaupun tiada kena mengena tetapi indah untuk dilihat — kehidupan di bandar besar Tokyo.

Ibu kepada penyanyi Ke$ha mendedahkan yang selebriti itu hampir mati sebelum dimasukkan ke pusat pemulihan kerana mengalami tabiat makan yang melampau dan mengalami tekanan dari orang sekeliling tentang berat badannya. – Huff. Post

Menampilkan cinta sejenis sebagai konflik dalam video klip untuk lagu Bukan Wanita Sempurna, Ning Baizura bimbang para peminat akan anggap beliau menyokong hubungan sejenis dan seterusnya mencipta kontroversi. – Murai

Seorang remaja berusia 18 tahun yang mendakwa dikasari oleh Kanye West minggu lalu telah meminta wang tunai ratusan ribu dollar sebagai syarat untuk selesaikan dakwaan terhadap penyanyi itu di luar mahkamah. – TMZ

Pelakon popular Korea, Lee Jong Suk mendedahkan yang minat menonton drama di televisyen ketika remaja terutamanya siri Full House mendorong beliau untuk mencuba nasib sebagai pelakon dalam industri hiburan di sana. – Soompi

Laporan terbaru menyebut yang pasangan berkuasa dunia muzik Hollywood, Beyonce & Jay-Z akan tampil bersama membuat persembahan di pentas anugerah Grammy yang akan berlangsung hujung minggu ini. – US Magazine


Leonardo DiCaprio Bakal Turun Malaysia Untuk The Wolf Of Wall Street?

Setakat ini, boleh kita anggap apa yang kami tulis ini sebagai khabar angin semata kerana kami tidak jumpa sumber lain yang menyatakan perkara sama selain satu akaun Twitter ini namun kami tidak pula mahu menolak sebarang kemungkinan.

Pengguna Twitter, Just Frank (@bluredfrank) menulis petang ini yang ada khabar dari rakan beliau di sebuah hotel terkemuka di Kuala Lumpur mengatakan yang bintang Hollywood itu akan menjejakkan kaki ke sini tidak lama lagi.

“Little birdy tells me Leonardo DiCaprio is coming to Kuala Lumpur. You heard it here first,” tulis beliau dan status itu terus menjadi perhatian ramai yang mahukan kepastian.

Tidak jelas apakah tujuan kedatangan Leornado DiCaprio ke Malaysia jika ianya benar dan kemungkinan besar mempunyai kaitan dengan filem terbaru lakonan beliau The Wolf of Wall Street yang tidak akan ditayangkan di pawagam sini.

The Wolf of Wall Street merupakan filem arahan Martin Scorsese dan dibiayai oleh Riza Aziz (yang merupakan anak lelaki Datin Seri Rosmah Mansor) melalui syarikatnya Red Granite Pictures & filem ini menelan belanja lebih US$100 juta.

Adakah kedatangan Leornado DiCaprio ke Malaysia adalah untuk melobi supaya filem itu boleh ditayangkan di pawagam sini? Jika ya, adakah perlu? (rtky/m)


Shahz Jaszle Bicara April 2014 & Gagal Gugur Kes Khalwat

Pada sebutan pertama kes khalwat Shahz Jaszle pada 13 November lalu, pelakon ini mengaku tidak bersalah dan diarahkan untuk membayar RM1,500 sebagai wang ikat jamin dan dalam masa sama pasangannya didenda RM3,000 selepas mengaku bersalah.

Bertekad untuk membuktikan dirinya tidak bersalah, Shahz Jaszle naik ke mahkamah lagi hari ini dalam usahanya untuk gugurkan dakwaan berkhalwat yang dikenakan ke atasnya selepas satu tangkapan pada 16 Mei 2013 di Apartmen Taman Sri Subang.

mStar Online melaporkan yang Hakim Syarie, Abd Halim Abu Samah menolak rayuan yang dikemukakan tertuduh menerusi Peguam Syarie, Ashraf Ranee pada 19 Disember 2013 kepada Ketua Pendakwa Syarie mahkamah tersebut.

Pendakwa Syarie, Hasrul Hafidzi Ahmad Kamal turut memohon kepada mahkamah supaya kes tersebut dibicarakan selepas menjawab secara bertulis bagi menolak permohonan tertuduh pada 9 Januari lalu.

Hasrul Hafidzi turut memberitahu mahkamah pihaknya akan mengemukakan seramai sembilan orang saksi pada kes itu. Mahkamah menetapkan kes khalwat pelakon itu diteruskan pada 8 April 2014 dan mengarahkan supaya kesemua saksi disepina sehingga tarikh perbicaraan.


Emma Maembong: Bergurau Dengan Zizan Razak Dan Bukan Bercumbu

Selepas Zizan Razak tampil menafikan gosip mereka bercumbu dalam kapal terbang ketika perjalanan ke Amerika Syarikat baru baru ini, Emma Maembong pula hari ini tampil memberikan kenyataan beliau.

Bercakap kepada Kosmo! hari ini, Emma Maembong berkata sepanjang perjalanan mereka yang mengambil masa lebih 12 jam dari Kuala Lumpur ke Amerika Syarikat ada masanya beliau tertidur dan kepalanya terlentok ke bahu Zizan.

“Malah, kalau bergurau pun tidak pula sampai tahap bercumbu. Memang ada kami bergurau senda sepanjang penerbangan tetapi Zizan pun ada bergurau dengan Kaka tapi tidak pula keluar cerita”

“Mungkin kebetulan Emma duduk bersebelahan Zizan dan ada pula spekulasi yang kami bercinta sebelum ini, maka orang senang menjatuhkan hukuman,” jelas Emma Maembong.

Emma Maembong turut berkata yang beliau merasa sedih apabila cerita itu dikeluarkan terlebih dahulu tanpa bertanyakan apa apa kepada dirinya atau Zizan Razak sendiri — tetapi seperti teman lelakinya, beliau juga tidak melatah akan isu ini. Eh. (rtky/m)


Zizan Razak Nafikan Bercumbu Dengan Emma Maembong

Kisah paling hangat rasnya semalam adalah gosip liar yang timbul mengatakan pelawak terkenal, Zizan Razak berkelakuan tidak senonoh atau kata lain bercumbu dengan pelakon jelita, Emma Maembong — yang juga didakwa sebagai kekasih beliau.

Kejadian itu khabarnya belaku ketika pasangan ini sama sama terbang ke Amerika Syarikat untuk satu percutian bersama dengan beberapa orang rakan lain.

Bercakap kepada mStar Online, Zizan Razak menafikan beliau dan Emma Maembong bercumbuan dan bersikap tidak senonoh seperti didakwa dan menganggap gosip yang timbul itu sebagai tidak masuk akal selain menerima ianya sebagai lumrah.

“Pemergian ke Amerika Syarikat bukan kami berdua sahaja tetapi pengurus dan beberapa krew turut ikut. Takkan saya hendak buat perkara macam itu di hadapan mereka semua”

“Isu yang ditimbulkan sebenarnya tiada apa-apa pun dan saya tidak terkejut pun kerana itu adalah lumrah dunia artis,” jelas Zizan Razak yang jelas tidak melatah.

Namun Zizan Razak enggan memberikan komen atau maklum balas bagi pihak Emma Maembong kerana menganggap tiada hak untuk berbuat demikian. (rtky/m)


The Lone Survivor Papar Kisah Sebenar Medan Perang Di Afghanistan

The Lone Survivor (2014) ialah sebuah filem aksi dan drama dalam kancah peperangan yang diarahkan oleh Peter Berg yang terkenal dengan arahannya untuk filem Hancock (2008) dan juga Battleship (2012).

Filem ini merupakan adaptasi dari buku berjudul Lone Survivor: The Eyewitness Account of Operation Redwing and the Lost Heroes of Seal Team 10 tulisan seorang askar bernama Marcus Luttrell, iaitu satu-satunya dari 4 ahli unit khas United States Navy SEALs yang terselamat dalam peperangan sengit dengan askar Taliban di pergunungan Hindu Kush, Afghanistan.

Atas dasar tradisi dan populariti yang seperti suatu kewajipan kepada pembikin filem di Hollywood, maka buku tersebut telah diadaptasi ke bentuk filem. Kisahnya begini, The Lone Survivor dibuka dengan introduksi paparan sekuen gambar-gambar latihan perit-getir di lokasi sebenar askar US Navy SEALs untuk menyatakan bahawa itulah realitinya. Kemudian barulah babak pertama fiksyen dalam filem ini menunjukkan Marcus Luttrell (Mark Wahlberg) yang sedang bertarung nyawa selepas diselamatkan.

Selepas itu, ceritanya dikembangkan dengan mengundur ke belakang 3 hari sebelumnya sebagai kisah besar, apa sebenarnya yang berlaku kepada Marcus bermula di kem askar Bagram Airfield di Afghanistan. Ketua di situ, Lieutenant Commander Erik S. Kristensen (Eric Bana) menerima arahan untuk menjejak dan menangkap salah seorang ketua tentera Taliban bernama Ahmad Shah (Yousuf Azami) yang dikatakan sedang beroperasi di pergunungan Afghanistan.

Dengan itu, satu misi khas tentera dipanggil Operation Red Wings telah dilancarkan. Kristensen menugaskan dahulu 4 orang tentera elit yang khusus sebagai askar peninjau iaitu Lieutenant Michael Patrick “Murph” Murphy (Taylor Kitsch) sebagai ketua, Matthew Gene “Axe” Axelson (Ben Foster) sebagai Sonar Technician (pemantau lokasi musuh dan pakar logistik), Danny P. Dietz, Jr. (Emile Hirsch) sebagai operator komunikasi dan Spotter (pemantau jarak musuh) dan Marcus Luttrell sebagai anggota perubatan.

Selepas diturunkan dari helikopter, mereka berempat berjalan menyusuri bukit-bukau yang sukar sehingga sampai ke lereng bukit berhampiran sebuah perkampungan. Setelah mengenalpasti bahawa itulah lokasi Ahmad Shah berada, mereka cuba menghubungi semula Kristensen untuk menerima arahan seterusnya. Malangnya, isyarat komunikasi ke kem Bagram gagal berfungsi. Waktu yang sama, 3 orang penduduk kampung itu terdiri dari seorang lelaki tua dan 2 orang remaja yang sedang mengembala kambing telah terserempak dengan mereka.

Maka berlakulah pertentangan pendapat sesama mereka sama ada hendak membunuh ketiga-tiganya, mengikat ke pokok dan ditinggalkan, atau melepaskan mereka sahaja? Akhirnya mereka memutuskan untuk mematuhi Rules of Engagement (ROE) ketenteraan iaitu melepaskan orang awam tanpa syarat. Lantas bermulalah babak-babak aksi peperangan yang dahsyat apabila salah seorang remaja itu dengan pantasnya melaporkan kepada Ahmad Shah dan bala tentera di kampung itu untuk menghapuskan Murph, Axelson, Dietz dan Marcus!

The Lone Survivor versi filem ini setanding dengan filem ketenteraan Saving Private Ryan (1998). Ia tidak keterlaluan mengangkat isu politik perebutan kuasa siapa kuat, siapa lemah semasa peperangan tetapi mengkedepankan drama moral mengenai keperitan sebuah ‘peperangan’. Misi ketententeraan untuk menangkap Ahmad Shah hanyalah punca naratif filem ini, dimana realisme semasa pertempuran perang itu yang diceritakan secara sangat teliti dan amat menakutkan. Mungkin ada yang menyatakan filem ini ialah propaganda heroisme Amerika, namun saya melihatnya lebih kepada kesedaran untuk ‘membenci’ sebuah peperangan secara umum.

Sebahagian besar durasi filem ini memaparkan suasana di dalam situasi genting bagaimana Luttrell dan rakan seperjuangannya melalui serangan sengit dari bala tentera Ahmad Shah yang begitu ramai, dari semua sudut bukit-bukau di Afghanistan itu. Visual-visual dan hingar-bingar terperinci semasa serangan bersenjata yang bertubi-tubi itu meletakkan penonton sama merasai saat-saat menunggu kematian yang menyakitkan.

Produksi filem ini berjaya merealisasikan sekuen-sekuen babak pertempuran di waktu siang dalam hutan tropika dan lereng bukit berbatu yang menjadi pentasnya. Ia juga memperlihatkan tektik dan skil ketenteraan yang perlu difikir dan diubahsuai dalam sekelip mata oleh Marcus dan rakannya bergantung kepada kemaraan serangan musuh.

Dari sudut lakonan, kesemua pelakon lebih dilenjan dengan aksi fizikal peperangan yang sukar. Merujuk tajuknya The Lone Survivor, maka sudah tentu hanya Marcus sahaja yang terselamat, memberikan penonton memahami bagaimana kronologi tiga lagi rakannya Murph, Axelson dan Dietz terkorban. Mark Wahlberg sebagai watak Marcus Luttrell diberikan ruang bercerita untuk menyudahkan filem ini.

Akhirnya, Marcus diselamatkan oleh Mohammad Gulab (Ali Suliman) salah seorang penduduk kampung bangsa Pashtun yang menjumpainya atas dasar menghormati tradisi ‘Pashtunwali’ iaitu mempertahankan tetamu walaupun Marcus ialah tentera Amerika. Menampilkan watak Gulan di klimak filem ini berfungsi untuk meneutralkan persepsi di antara pihak tentera Amerika melawan Taliban.

Kalau dilihat sebagai sebuah filem aksi, ia juga ialah pemaparan babak-babak tembak-menembak yang akan melonjakkan adrenalin penonton serta mencengkam emosi. Walaupun di awalnya, filem ini disumbat dengan jargon-jargon komunikasi ketenteraan di antara Dietz dengan kem Bagram yang agak sukar difahami namun bila masuk ke babak-babak pertempuran, ia menjanjikan pembelian tiket wayang yang berbaloi.

The Lone Survivor masih sebuah filem bertih jagung dari sudut komersial dan hiburan aksinya. Benar, filem ini telah merombak semula kisah asalnya menjadi fiksyen yang menyeronokkan. Ia mengangkat erti mengutamakan persahabatan berbanding pentingkan diri sendiri. Filem ini tidak bertanya kenapa peperangan berlaku? Tetapi memberitahu bahawa inilah yang berlaku dalam sebuah peperangan yang kejam.

Saya suka ceritanya yang kasar, namun sesekali mampu menyentap sanubari halus jadi rapuh! Dengan ini saya boleh berikan 4 BIJI ROTIKAYA.


Fakta Hiburan Yang Perlu Anda Tahu Sebelum Masuk Pejabat Hari Ini (N.488)

VIDEO HARI INI: Lelaki ini memulakan perniagaan rempah secara tiba tiba & mengelirukan ramai pihak termasuk rakan rakan juga keluarga — jadi, beliau tampil dengan video penjelasan bagaimana semuanya bermula. Kelakar pastinya.

Pengarah J.J. Abrams mengesahkan dalam satu temubual bersama media yang skrip untuk filem terbaru Star Wars: Episode VII telah siap dan kini akan diteruskan ke peringkat mencari pelakon sesuai pula. Siapa agaknya sesuai? – EW

Selepas mengalami keguguran pada 15 April 2013 lalu, isteri kepada personaliti TV popular Ally Iskandar, Farah Lee kongsikan berita yang beliau sedang hamil 12 minggu melalui Facebooknya hari ini, tahniah buat apsangan ini. – Sinar Harian

Kini sedang hamil enam bulan yang merupakan anak kedua beliau, Drew Barrymore berkata yang beliau tidak akan membenarkan anak anaknya nanti beraksi untul majalah seksi popular, Playboy seperti dirinya ketika remaja. – US Magazine

Penyanyi wanita yang sudah lama dalam industri pop Korea, Lee Hyori akan menulis sebuah lagu berjudul Tonoght untuk kumpulan Spica bersempena kembalinya kumpulan wanita itu ke dalam industri hiburan. – Soompi

Penyanyi remaja, Ariana Grande menjawab persoalan tentang isu rambutnya yang didakwa palsu oleh ramai peminat dunia hiburan dan beliau sendiri mengakui menggunakan rambut palsu dan meminta semua pihak menghentikan isu ini. – Huffington Post


Nora Danish: Saya & Nedim Tak Seteruk Orang Ramai Sangka

Sejak beberapa bulan kebelakangan ini, tidak sah rasanya jika satu minggu berlalu tanpa kisah tentang pasangan yang kini sedang hangat bercinta Nora Danish & Nedim Nazri. Apa sahaja boleh menjadi bahan untuk bacaan anda semua.

Terbaru, menerusi sisipan hiburan Berita Harian hujung minggu lalu Nora Danish telah tampil menjelaskan yang beliau dan Nedim Nazri tidaklah seteruk yang disangka oleh orang ramai — lebih lebih lagi tentang isu bercuti bersama ke luar negara.

“Apabila pergi bercuti dengan Nedim, kami bukan pergi berdua-duaan. Selalunya percutian kami disertai keluarga dan teman-teman baik saya. Apabila kami bercuti, mesti ada yang fikir bukan-bukan, duduk sebilik dan macam-macam lagi. Kami tak seteruk itu!”

Nora Danish juga berkata yang beliau sebenarnya malas untuk melayan kata kata negatif yang sering dilemparkan kepadanya melalui Instagram namun ada masa kesabaran beliau tetap teruji & akan membidas semula untuk mempertahankan maruah dan hak.

Pelakon berusia 32 tahun ini mengakui yang beliau memang mempunyai perancangan untuk berumahtangga tetapi ianya bukanlah satu keutamaan ketika ini dan meminta peminat memberikan ruang kepada mereka untuk saling mengenal hati budi. (rtky/m)


Menangi Kerusi Pengarah Eksklusif Dari Astro A-List

Bercita cita menjadi pengarah filem hebat? Mungkin ini langkah kecil pertama anda untuk duduk di kerusi pengarah yang menjadi hadiah utama jika anda menyertai peraduan berikut, terima kasih kepada Astro A-List.

Saluran A-List (Channel 456) di Astro merupakan saluran berbayar secara bulanan yang menyiarkan filem filem antarabangsa & indie yang banyak memenangi anugerah dan mendapat kritikan terbaik — semuanya dalam kualiti video definisi tinggi (HD).

Semua filem yang ditawarkan melalui saluran A-List ini didatangkan bahasa asal bersama sama sarikata berbahasa Melayu, Inggeris dan Cina untuk pilihan anda.

Dalam pertandingan A-list ini, apa yang perlu anda lakukan adalah hanya pergi ke Publika, Solaris Dutamas, Kuala Lumpur dan cari salah satu arca seni A-list. Antara contoh arca seni tersebut adalah seperti di bawah.

1) Ambil gambar yang kreatif bersama patung A-list yang menarik di Publika, Solaris Dutamas.
2) Hantarkan gambar tersebut di Facebook Astro World of Movies berserta hashtags #AstroAlist dan #SnapSomethingDifferent
3) 100 orang pertama akan mendapat kerusi tersebut!

Jangan tunggu lama lama, nanti melepas untuk dapatkan kerusi pengarah ekslusif dari Astri A-List. Maklumat lanjut di laman Facebook Astro World of Movies.


Gossip: Zizan Razak, Emma Maembong Bercumbu Dalam Kapal Terbang?

Baru sahaja rasanya kita dengar kisah gembira pasangan ini bercuti sakan bersama rakan rakan ke Amerika Syarikat, ada pula khabar kurang enak sampai ke pengetahuan media tentang perilaku Zizan Razak & Emma Maembong.

BACA: Emma Ma’embong Dan Zizan Razak Bercuti Sama Ke Amerika Syarikat

Utusan Malaysia menerusi ruangan gossip mereka menulis yang ada sumber menyampaikan tentang Zizan Razak & Emma Maembong yang khabarnya bercumbu dalam kapal terbang ketika perjalanan ke Los Angeles, Amerika Syarikat.

“Menurut teman Miss J itu, Zizan yang duduk bersebelahan Emma dalam kapal terbang tanpa segan silu bercumbuan. Tak kiralah, cium pipi juga salah satu aksi bercumbuan bukan?”

“Sekarang ini alasan apa lagi yang Zizan nak guna kalau banyak mata yang nampak perbuatan tu? Itulah, bila ditanya, mati-mati tak mengaku bercinta. Baik Zizan atau Emma, dua-dua pun sama tak nak mengaku — habis itu, cium-cium itu sebab sayang sebagai kawanlah?”

Emosi benar nampaknya Miss J apabila mendapat khabar pasangan ini bercumbu dalam kapal terbang. Tetapi ya jugalah, kalau benar bercinta seperti didakwan, kenapa tidak mengaku sahaja. Bukan mahu menghalalkan bercumbu jika mengaku, cuma kurang sikit menyampah.


Fakta Hiburan Yang Perlu Anda Tahu Sebelum Masuk Pejabat Hari Ini (N.487)

Studio Warner Bros telah mengambil keputusan untuk menunda tayangan filem yang dinanti ramai Batman Vs Superman sehingga Mei 2016 untuk memberikan lebih masa kepada produksi untuk tampil dengan sesuatu lebih hebat. – Sky News

Kumpulan pop Korea terbaru dilahirkan JYP Entertainment, GOT7 khabarnya telah menerima banyak tawaran untuk menjadi duta atau jurucakap kepada jenama barangan seperti kasut, pakaian & seragam sekolah walaupun baru dua hari bergelar artis. – Soompi

Seorang individu telah menyamar sebagai agen kepada Miley Cyrus dan menipu penganjur Miami South Beach Outdoor Festival sebanyak US$125,000 untuk membawa penyanyi itu menghiburkan hadirin pada sambutan tahun baru. – TMZ

Semenjak mula ditayangkan di pawagam seluruh Malaysia 9 Januari lalu, filem arahan dan lakonan Rosyam Nor berjudul Balistik telah berjaya mengutip jualan tiket sebanyak RM2.3 juta dan itu satu angka yang membanggakan buat sebuah filem tempatan ketika ini. – Utusan Malaysia

Filem berlatar belakang tahun 70’an lakonan Bradley Cooper, American Hustle berjaya membawa pulang gelaran filem terbaik pada anugerah Screen Actors Guild (SAG) hujung minggu lalu & ramai ramalkan yang ianya juga akan bergelar yang terbaik di anugerah Oscar kelak. – BBC News


Lelaki Guna Nama Rozita Che Wan, Tipu Pereka Fesyen RM19,000

Harian Metro edisi Jumaat lalu melaporkan yang Rozita Che Wan telah membuat laporan polis tentang aktiviti seorang lelaki yang menggunakan namanya untuk menipu seorang pereka fesyen dengan nilai kerugian RM19,000.

Rozita Che Wan yang mendakwa mengenali individu terbabit berkata lelaki berkenaan telah memperdaya seorang pereka fesyen dengan menempak 70 pasang baju pengantin untuk majlis perkahwinan beliau di Kedah.

“Padahal saya tak buat majlis bersanding di Kedah. Saya percaya lelaki penipu itu menggodam akaun Instagram saya dan menyamar sebagai saya untuk membuat tempahan dengan pereka fesyen terbabit,” ujar Rozita Che Wan.

“Saya buat laporan polis bagi membersihkan nama saya dan bagi menghalang lelaki itu daripada terus menipu orang lain pula,” tambahnya lagi. (rtky/m)


Rita Rudaini Naik Angin Bila Digosipkan Bersama Nomad

Satu laporan baru baru ini menulis yang pendatang baru dunia nyanyian, Nomad menafikan yang beliau kini sedang rapat dengan Rita Rudaini ekoran sebuah artikel yang mendakwa aktress itu meminati penyanyi Tetap Menantimu itu.

Hari ini menerusi Harian Metro Ahad, Rita Rudaini bengang dan meluahkan rasa kecewanya kerana menganggap apa dilaporkan sebelum ini langsung tidak benar dan memalukannya.

“Kalau pun mahu mencipta gosip untuk popular, jangan sampai mengaitkan maruah orang lain. Apa pandangan umum apabila membacanya. Saya ibu tunggal kepada dua anak”

“Sudahlah masyarakat mudah memberi tanggapan buruk kepada mereka yang bergelar janda”

“Hakikatnya, saya bertemu Nomad sewaktu mempromosi filem Balistik, tetapi apa yang berlaku seperti bergambar bersama dan merakam aksinya menyanyi adalah perkara biasa,” ujar Rita Rudaini yang tidak menyangka boleh timbul gosip sebegini.

Oh kejap, adakah dalam komen Rita Rudaini terselit pesanan pedas buat Nomad?

“Sebelum ini belum ada rekod lagi saya digosip dengan mana-mana lelaki. Jangan sesekali cuba mencemarkan nama saya. Sebelum membuat sesuatu tindakan, ingat maruah orang lain. Kalau hendak popular, banyak lagi usaha boleh dibuat dan ini bukan caranya”

Dalam laporan yang sama bagaimana pun Nomad meminta maaf jika kenyataan beliau sebelum ini mengguris mana mana pihak & tidak berniat untuk memalukan Rita Rudaini. (rtky/m)


Remy Ishak Nafi Bercinta Dengan Budi Citawan, Hanya Berkawan

Sebelum ini tersebar beberapa gambar yang mengatakan bahawa Remy dan anak kepada pelakon veteran Wan Hanafi Su mempunyai hubungan istimewa malah hubungan ini juga turut direstui oleh Wan Hanafi Su sendiri. Bertemu dengan Remy Ishak semasa sidang media drama bersiri yang berjudul Jiwa, beliau memberikan kenyataan berhubung dengan kisah percintaan yang telah digembar-gemburkan sebelum ini.

“Saya cukup menghormati uncle sebagai pelakon senior & saya ucapkan terima kasih kepadanya. Apa yang telah berlaku sebelum ini akan saya terangkan di sini bahawa saya dan dia hanyalah merupakan seorang kawan biasa dan tidak lebih dari apa yang disangkakan sebelum ini,” katanya.

Bercerita mengenai detik-detik permulaan perkenalan mereka Remy Ishak memberitahu mereka berkenalan secara ramai dan bukanlah berkenalan secara perseorangan tetapi dia amat selesa untuk berkawan dengannya kerana Remy sendiri tidak mempunyai ramai kawan perempuan.

“Saya berkenalan dengan dia apabila kawan-kawan saya ajak lepak minum dan dari situlah kami mengenali antara satu sama lain dan selepas itu dialah satu-satunya kawan perempuan saya kerana saya ini pemalu untuk berkawan dengan perempuan dan disebabkan itulah saya ini tidak mempunyai kawan perempuan,” katanya.

BACA: Wan Hanafi Su Selesa, Restu Hubungan Anak Bersama Remy Ishak

Dia juga menceritakan bahawa apabila kisah ini telah disensasikan dia tidak lagi merasa pelik kerana dia tahu bahawa inilah harga yang perlu dibayar untuk menjadi seorang artis juga apabila dia rapat bersama mana-mana perempuan orang akan membuat spekulasi tentangnya.

“Tidak lagi merasa pelik seperti dahulu kerana saya sudah matang apabila dikaitkan dengan mana-mana wanita dan ini merupakan satu benda yang positif kerana orang mahu mengetahui tentang perkembangan saya. Kami juga ada berbincang mengenai isu ini dan dia cukup risau akan kesan sampingan terhadap kerjaya saya ini dan saya telah memberitahu bahawa ini perkara yang sering berlaku apabila menjadi seorang artis dan tidak ada apa yang perlu dirisaukan,”katanya.

Dengan ini jelaslah bahawa Remy masih lagi tidak mempunyai teman istimewa hanyalah sekadar teman biasa sahaja. Remy Ishak, Kamal Adli dan Faizal Hussein bakal bersama bergabung tenaga dalam drama bersiri yang berjudul Jiwa yang akan disiarkan tidak lama lagi menerusi slot Aksi di TV3. Sama-sama kita saksikan nanti. (rtky/hfz)


Fazura Sekat Hanez Suraya Di Instagram

Rentetan dari dakwaan para peminat mengatakan Nur Fazura menyindir Hanez Suraya meniru fesyen beliau, hari ini menerusi Berita Harian Hanez Suraya sendiri mendedahkan yang beliau kini sudah tidak dapat mengakses akaun Instagram Nur Fazura.

“Setahu dan sepanjang pengetahuan saya, memang tiada masalah antara kami. Tak tahulah kalau dia tak puas hati di belakang. Jika betul dia tak tuju perkara itu kepada sana, dia akan pertahan dan perbetulkan saya”

“Selama ini pun kami saling mengikuti di Instagram, cuma baru baru ini saya buka profilnya tetapi akses saya saya sudah disekat. Saya kurang faham kenapa jadi begitu,” ujar Hanez Suraya.

Hanez Suraya menambah yang sebelum ini beliau & Fazura memang ada berjumpa malah pernah bergambar sama dan kali terakhir bertemu beberapa bulan lalu dalam satu acara.

“Dia pun gemar memanggil saya sebagai adik. Tak pernah terdetik di hati saya untuk tiru gaya dan fesyennya tapi satu fakta yang tak boleh diubah — dia memang cantik — saya suka tengok cara dia,” tambahnya yang akan kembali menjalani penggambaran drama Autumn Di Hatiku.


Diana Danielle Lebih Rindukan Anak Daripada Lakonan

Pelakon yang semakin cantik selepas mendirikan rumah tangga bersama dengan pelakon Farid Kamil, Diana Danielle memberitahu bahawa selepas lebih kurang setahun menyepi daripada arena lakonan dia lebih memberikan perhatian dan kasih sayang sepenuhnya buat putera sulungnya, Muhammad.

“Anak saya memang dijaga sepenuhnya oleh saya kerana dia masih menyusu dengan saya dan susah sekiranya saya untuk melakukan kerja-kerja penggambaran yang biasanya mengambil masa sehingga lewat malam. Sekiranya disoal dengan tidakkah anda rindu dengan lakonan, dan jawapan saya mudah, saya lebih rindukan anak daripada lakonan saya,” katanya.

Diana juga turut menjelaskan bahawa dia tidak akan mengadakan mana-mana majlis untuk memperkenalkan putera sulungnya kerana dia masih lagi tidak menamatkan pengajian Al-Quran dan dia mahu mendalaminya lagi supaya tidak sia-sia apa yang dipelajarinya kini.

BACA: Diana Danielle Dan Farid Kamil Bawa Anak Jumpa David Teo

“Saya tidak akan membuat sebarang majlis untuk memperkenalkan anak sulung saya ini dalam jangka masa yang terdekat memandangkan saya masih lagi belum menamatkan pengajian saya dan biarlah saya belajar secara perlahan-lahan dan boleh mendalami lagi setiap maksud dalam Al-Quran. Apa-apa pun mengenai majlis ini anda boleh rujuk suami saya, Farid kerana dia lebih tahu mengenai perancangan itu,” katanya.

Perkembangan seninya kini dia hanya membuat pengacaraan untuk sebuah program yang hanya seminggu sekali sahaja yang membolehkan dia datang untuk menjalani rakaman, kerana setakat ini lakonan diberhentikan buat seketika kerana masih mempunyai tanggungjawab yang lebih besar untuk menjaga anaknya.

Dalam filem ‘Kami histeria’ kita dapat lihat keasyikan dan kemerduan vokal lunak Diana Danielle yang diberikan peranan sebagai ‘Laila’ dan nampaknya selepas ini dia boleh pula berkecimpung dalam arena seni suara tanah air.

“Untuk menjadi seorang penyanyi saya tidak mempunyai masalah tetapi yang masalah ialah komitmen kita untuk menyiapkan sebuah album. Sangat seronok apabila dapat menyanyi dan menghiburkan orang tetapi itulah. Sekiranya diberi peluang tidak salah untuk mencubanya,” katanya.

Sementara itu, apabila menyentuh mengenai persoalan ibu kandungnya, secara spontan dia menolak untuk tidak menjawab mengenai persoalan tersebut yang seringkali kita tertanya-tanya adakah mereka sudah berbaik semula.

“Maaf lah saya tidak boleh menjawab soalan itu,” katanya mengakhiri perbualan. (rtky/hfz)


Nur Fazura Akui Rapat Dengan Jejaka Mat Saleh Bergelar DJ

Sudah lama rasanya kita tidak mendengarkan khabar berita daripada pelakon jelita, Nur Fazura yang rasanya baru sahaja pulang bercuti dari Amerika Syarikat. Bertemu dengannya semasa tayangan perdana filem ‘Kami Histeria’ sempat kami bertanyakan beberapa soalan mengenai dirinya kini.

“Alhamdulillah, tahun baru hari itu, saya berpeluang untuk menyambutnya di L.A. bersama-sama kawan saya yang lain. Kami ke sana dengan satu kumpulan dan di sana banyak perkara menarik telah berlaku dan saya amat menyukai suasana orang-orang di sana yang cukup ramah dan baik sepanjang berada di sana,” katanya.

Turut menjelaskan bahawa dia rapat bersama seorang jejaka mat salleh yang katanya cukup bijak dan amat menghormati kaum wanita melalui perkenalan antara mereka dan kini sesiapa yang mengikuti perkembangannya di laman sosial ‘Instagram’ berpeluang untuk melihat dengan jelas siapakah jejaka mat salleh misteri itu.

“Ya saya mengenali dia, dan apa yang saya tahu dia cukup bijak dan pandai menghormati kaum wanita. Saya pula jenis suka lelaki yang bijak dan pandai membawa diri apabila bersama-sama dengan perempuan. Semasa di sana dia banyak menjaga saya dan bawa berjalan di sekitar Kota metropolitan itu,” ujarnya.

Fazura juga turut menjelaskan bahawa sekiranya dia rapat dengan seseorang itu tidak semestinya mereka bercinta dan berakhir di jinjang pelamin kerana kawan rapat di salah ertikan oleh sesetengah pihak. Walaubagaimanapun, jejaka itu yang merupakan seorang DJ di sana telah datang ke Malaysia pada tahun lepas untuk bersama-sama menyambut ulang tahun kelahiran Fazura pada tahun lepas.

“Tak semestinya kalau kita rapat dengan seseorang itu kita bercinta, kerana apa yang sedia maklum di sini saya dan dia hanyalah sebagai kawan biasa dan berkawan rapat itu sahaja dan pada tahun lepas dia ada datang ke majlis hari jadi saya di sini,” katanya.

Kesempatan bercuti semasa tahun baru di bumi Amerika itu mungkin menjadi percutian yang menarik dan istimewa buat pelakon cantik ini apabila telah sempat bertemu dengan Yuna dan menonton Yuna membuat persembahan secara ‘live’ di sana.

“Saya di sana sempat bertemu dengan Yuna dan kami ada beberapa kali keluar dan apa yang penting di sini saya berasa cukup bangga dengan dia kerana dapat menonton persembahan ‘Live’ yang dihadiri oleh ribuan orang-orang Amerika di sana,” katanya.

Sebelum ini kita dapat lihat apabila pelakon Hanez Suraya dikatakan cuba meniru gaya, Fazura dan ini membuatkan peminat-peminat Fazura ‘Naik Angin’ dan sejak itu timbulnya pelbagai spekulasi.

“Saya rasa peminat saya tak macam itulah, mungkin salah faham. Tetapi rasanya tidak ada apa isu yang hendak dipersoalkan, lagi pun dia berminat dengan saya, dan saya hanya mampu untuk berterima kasih dan saya amat menghargainya,” katanya mengakhiri perbualan. (rtky/hfz)


Kandungan Isteri Pierre Andre Terpaksa Digugurkan, Tiada Rezeki

Pertemuan bersama dengan pengarah dan pelakon, Pierre Andre semasa tayangan filemnya yang berjudul Muka Surat Cinta semalam, telah menjelaskan yang sebelum ini dia pernah memberitahu bahawa dia dan isterinya sudah mengandung dan bakal melahirkan seorang bayi.

Tetapi bulan lepas dia dan isterinya telah bersama-sama melakukan pemeriksaan dan mendapati bahawa kandungan isterinya itu perlu digugurkan kerana demi menjaga keselamatan dan juga kesihatan isterinya.

“Apa yang boleh saya katakan bahawa belum ada rezeki anak lagi buat saya dan isteri. Sebelum ini saya pernah memberitahu bahawa saya bakal bergelar seorang bapa, tetapi kuasa Allah S.W.T. tidak dapat siapa duga”

“Ceritanya apabila kami melakukan pemeriksaan pada masa yang ditetapkan iaitu 13 minggu usia kandungan dan doktor mendapati bahawa kandungan isteri terpaksa digugurkan kerana mempunyai masalah dan ini boleh mengancam keselamatan isteri saya”

“Kami sekeluarga agak sedih tetapi apa yang boleh saya buat ialah berdoa dan mungkin ini bukan rezeki kami lagi. Saya dan isteri akan terus berusaha lagi pada masa akan datang,” katanya.

Mengenai perkembangan filemnya yang bakal menemui penonton pada 16 Januari 2014, Muka Surat Cinta menampilkan muka-muka baru sebagai Mikael Andre, Atikah Suhaime, Nina Iskandar, Azwan Kombos, dan Afiera Riana sebagai teraju utama.

Jelasnya, pemilihan pelakon-pelakon tersebut semuanya di casting terlebih dahulu lebih-lebih lagi watak yang dipegang oleh, adiknya Mikael Andre.

“Pemilihan-pemilihan pelakon ini semuanya berdasarkan dari casting kesemuanya dan hanya yang benar-benar layak sahaja yang akan dipanggil untuk melakukan penggambaran filem ini. Ini juga termasuklah, adik saya Mikael Andre yang telah melalui proses ‘casting’ yang telah saya lakukan. Bukanlah kerana dia adik saya, saya senang-senang untuk memberikan watak utama dalam filem ini,” ujarnya mengakhiri perbualan. (rtky/hfz)


Fakta Hiburan Yang Perlu Anda Tahu Sebelum Masuk Pejabat Hari Ini (N.486)

VIDEO HARI INI: Pada 1927, Claude Friese-Greene mengembara merentas United Kingdom dengan sebuah kamera filem yang cukup canggih pada masa itu & mengakhiri hari beliau di sana dengan merakam suasana kota London. Simon Smith merakam semula dengan jejak yang sama hari ini, dengan teknologi moden — 80 tahun terpisah.

Ingat Miley Cyrus sahaja mampu berbogel? Penyanyi & pelakon Jared Leto tampil berbogel untuk sessi fotografi bersama jurugambar terkenal, Terry Richardson. Aumm! – Just Jared

Pelakon dan penerbit Aqasha mengamalkan sikap pilih bulu terhadap pelakon wanita baharu yang ingin digandingkan dengannya pada masa hadapan kerana faktor usia dirinya yang semakin matang & bukan kerana memilih bakat. – mStar Online

Adik kepada Jessica Simpson, Ashlee Simpson mengumumkan yang dirinya kini sudah bergelar tunangan kepada anak lelaki ikon muzik, Diana Ross bernama Evan. – ABC News

Bintang filem aksi Hong Kong, Jackie Chan dijadualkan bakal muncul dalam program variasi terkenal Korea, Happy Together bersama dengan ahli terpilih dari Super Junior, Girl’s Generations & Brown Eyed Girls. Pasti menarik! – Soompi

Pelakon veteran Hollywood, Michael Douglas telah sah bakal membintangi filem superhero baru Marvel Studio, Ant-Man sebagai Hank Pym di samping Paul Rudd yang telah disahkan membawa watak Scott Lang. – Huff. Post


Keluarga Syamsul Yusof Risik Puteri Sarah Liyana

Seorang penggiat forum Cari berkongsikan beberapa keping gambar yang menunjukkan Datuk Yusof Haslam & isteri bersama Puteri Sarah Liyana — dan kami difahamkan ini merupakan majlis merisik gadis itu untuk pihak Syamsul Yusof.

Ibu kepada Syamsul Yusof, Datin Patimah Ismail mengesahkan yang majlis merisik Puteri Sarah Liyana telah berlangsung pada Ahad lalu di Sri Damansara dan berkata anaknya itu bakal berkahwin sekitar Februari 2014 akan datang.

“Majlis merisik itu diadakan secara ringkas dan saya telah menyarungkan sebentuk cincin di jari Sarah namun tiada sebarang majlis pertunangan diadakan kerana Syamsul mahu bernikah terus dengan Sarah,” ujarnya kepada mStar Online.

Syamsul Yusof meluahkan hasrat untuk memperisterikan Puteri Sarah Liyana kepada keluarganya selepas pulang mengejakan umrah pada 28 Disember yang lalu.